text:
20. mars almennan frídag
Gunvør Balle og Sirið Stenberg hava sett ein Grein 52a spurning til Bjørn Kalsø um at lýsa 20. Mars sum almennan frídag hjá fólka- og miðnámsskúlum landsins.
Fyrispurningur um at lýsa 20. mars 2015 sum almennan frídag hjá fólka- og miðnámsskúlum landsins, settur Bjørn kalsø, landsstýrismanni (at svara skrivliga eftir TS § 52a)
Heldur landsstýrismaðurin ikki, tað vera rætt at broyta avgerðina um, at fólkaskúlarnir skulu hava undirvísingarskyldu fríggjadagin 20.mars 2015?
Viðmerkingar:
Landsstýrismaðurin í mentamálum hevur boðað alment frá, at hann ætlar ikki at lýsa fríggjadagin 20. mars 2015, tá sólarmyrkingin verður í Føroyum, sum almennan frídag í fólkaskskúlum landsins.
Spurningurin er, um landsstýrismaðurin ikki eigur at endurskoða hesa avgerð.
Sólarmyrking er ein so serstøk hending, sum eingin okkara, sum nú eru á lívi, fara at uppliva aftur í Føroyum. Um 8.000 ferðafólk koma til landið fyri at uppliva hetta sjáldsama fyribrigdið, og tá tykist tað heilt burturvið, at hesin dagur ikki er lýstur sum almennur frídagur fyri føroyskar skúlanæmingar. Talan kundi eisini verið um at loyva skúlunum at halda frí fyrrapartin hendan dagin. Foreldur og børn ynskja at vera saman, tá sólarmyrkingin verður, tí tað snýr seg um eitt minni fyri lívið.
Í løtuni bendir alt á, at hvør einstøk kommuna, skúli og familja ætla at gera sínar egnu reglur fyri dagin. Summi foreldur fara als ikki at senda børn síni í skúla. Summir skúlar gera nógv burturúr og skipa fyri felags tiltøkum, og aðrir ætla at undirvísa sum vanligt, tí námsætlanin skal jú haldast. Nógvir skúlar og lærarar kenna seg ótryggar við at hava ábyrgd av, at børnini eru í verndarbrillum, og at tey sum heild fáa eina so minniliga og serstaka uppliving sum møguligt.
Á Løgtingi, 9. mars 2015
Sirið Stenberg Gunvør Balle


c: text/html

text:
Tilmelding til KFUM skótarnar
KFUM skótarnir hava nú eina talgilda sjálvvirkandi limaskipan, sum liggur á heimasíðuni www.skoti.fo.
Vit byrja mánadagin 4. sept. Møtið við úthurðina til Nólsoyar skúla 🙂
Bjørn Teitur og Jákup
SSL-Borgarafundur í Royndarhúsinum
28. okt. 2016, kl. 17:00 skipar Strandfaraskip Landsins borgarafund í Royndarhúsinum.
Á skránni verður samferðslan millum Nólsoy og Havnina, og vit fáa høvið at seta fram ynskir, spurningar, rís og rós.
Øll eru vælkomin
Staðbundna nevndin í Nólsoy
Góðu úlvar, skótar og foreldur!
Björn Teitur og Jákup fara at skipa skótaarbeiðið í Nólsoy.
17. okt. kl 19:00 til umleið 20:30 verður felags foreldrafundur og úlva-/skótafundur – í Missiónshúsinum.
Jóna og Arne – umboðandi KFUM, greiða frá “yvirordnaða” partinum av skótaarbeiðinum, samstundis sum hetta eisini er úlva- og skótafundur.
Vónandi møta øll børn í aldrinum 1. – 7. flokk og nógv foreldur.
Við skótakvøðu
Björn Teitur og Jákup
Gongu- og rennidagurin 2016
Fríggjadagin 7. okt. skipa Látrið og skúlin fyri gongu- og rennidegnum 2016.
Ung sum eldri eru væl komin við hesa løtuna!
Vit hita upp, úti á Veg, kl. 10.
Runnið/gingið verður sum vant niðri í bygdini og út á Klivar – har rennileiðin er 1 km runt.
Við ynskjum, at akfør av ymsum slag eru serliga varin hesa løtuna.
Tórshavnar Kvøldskúli
Tilmelding til meira enn 200 lærugreinir, harav 50 nýggjar
Heimasíðan kvoldskulin.fo letur upp fyri tilmelding mánadagin 29. august klokkan 18 og er opin í eina viku til sunnukvøldið 4. september klokkan 24
Um tær tørvar hjálp við teldutilmeldingini er skúlin í Nólsoy, skrivstovan í J.H. Schrøtersgøtu 1 og skúlin í Kollafirði opin mánakvøldið 29. august frá kl. 18 til 21
Tórshavnar Kvøldskúli
Útvarpssendingin um Ova Joensen
http://kvf.fo/netvarp/uv/2016/08/12/trurin-hj-ova#.V7LqYvnhBD8
Ferjan – nú og frameftir
Tá ið arbeiðsbólkurin byrjaði, varð støða tikin út frá Rituni.
Síðani tá hava nógvir fundir verið – eisini har ymsar tekningar eru lagdar fram. Eingin veit nú hvussu stór ella lítil nýggja ferjan verður – og helst ímynda vit okkum eina ferju, ið ikki er minni enn Ternan. Men er tá talan bert um bilpláss, ella eisini talið av ferðandi?
Við øllum hesum, er hugsandi, at ferjan kann fara “at fylla” ov nógv á borgarafundinum í komandi viku – uttan at møguleiki er at koma til hóskandi niðurstøðu.
Tí ynskir arbeiðsbólkurin at bjóða til prát í skúlanum – mánakvøldið 11/1-16 kl. 19 til 19:45.
Nólsoyar kirkja – trettanda kvøld
Kl. 20.00 lestur.
Við guðstænastuna fer kvinnukórið at syngja.
Talvan gongur fyri Heidningamissiónina.
Jólaguðstænastan 2015
Nólsoyar skúli og Látrið skipa jólaguðstænastu við Ann Dahl Hansen, presti.
Í Nólsoyar kirkju fríggjadagin 18. des. kl. 10:30
Verið vælkomin 🙂
Fitness – inngond omanfyri í Nólsoyar skúla
Nú er loksins opið aftur! …og ein rógvimaskina er komin afturat 🙂
Minnist til at nýta kontaktirnar á vegginum at lata hurðarnar upp við
– og minnist til at nýta innandura skógvar.
Týskvøld er opið kl. 19-22
Mikukvøld er opið kl. 17-20
Hóskvøld er opið kl. 17-20
Ansið eftir børnunum og amboðunum. Vaksin skulu vera um børnini og alneyðugt er at brúkarar hava fingið gjøgnumgongd hvussu amboðini verða nýtt.
Skótalið í Nólsoy!
Mánakvøldið 28. september 2015 – kl. 19:00, eru øll skótahugað vælkomin í Missiónshúsið.
Børn úr 1. flokki kunnu melda til skótaliðið í Nólsoy.
Eru vaksin systkin, foreldur, ommur, abbar ella onnur, ið hava hug at vita hvussu hetta verður skipað, eru tit eisini vælkomin at møta.
Skótar!
Skótalið verður skipað í Nólsoy í næstum. KFUM-skótarnir hava verið í skúlanum og greitt frá ætlanunum at skipa skótalið í oynni.

robotstxt: allowed

filter: keep


text:
Fíggjarkreppan fær stóran týdning fyri hvat og hvar brúkararnir keypa í 2009. Mest verður hugt eftir prísi, góðsku og heilsu, heldur Merete Kristiansen, marknaðarstjóri í norska Eksportutvalget for fisk.
Hóast 2008 varð eitt metár, har norski útflutningurin av sjógæti var NOK 39 mia., væntar Merete Kristiansen, at gongdin í longdini framvegis verður jalig fyri norsku sjógætisvinnuna. – Nógv fólk fara at hava verri ráð í 2009, men sálarligi virknaðurin av kreppuni kemur eisini at hava stóra ávirkan á brúkaraatburðin. Vit fara at brúka minni pening til mat, vitjanirnar á matstovum verða færri og minni verður keypt av vistfrøðiligum mati. Lágprís- og frystur matur gerst betri umtóktur, og roknað verður við, at bíligu handilsmerkini fara at økja um sín marknaðarpart, sigur Merete Kristiansen.
Fokus á heilsu gevur møguleikar
Hóast fólk fara at hava verri ráð, verður heilsa raðfest frammarlaga komandi árini. Sunnur matur er ein av teimum týdningarmiklastu loysnunum, til tess at fyribyrgja og minka um lívsstílssjúkur, sum nógv fólk dragast við í dag. Sambært tølum frá Nielsen Consumer Insight stríðast 50 prosent av heimsins íbúgvum við yvirvekt. Samstundis halda 88 prosent at fiskur er sunnur, og 66 prosent halda at fiskur er sunnari enn kjøt og høsnarungi.
Ráðini frá Merete Kristiansen til norskar framleiðarar av sjógæti eru púra greið:
Brúki pakningin til at greiða frá, at sjógæti inniheldur ókeypis omega-3, vitamin D og B12, jod og selen. Nógvir brúkarar vita ikki av, at um tú etur sjógæti tvær til tríggjar ferðir um vikuna, so nýtist tær ikki kostnaðarmiklar vørur sum kapslar, pylsur og jogurt við tilsettum omega 3. Harafturat fært tú góðan smakk og eina góða matuppliving, sigur Merete Kristiansen, sum undirstrikar, at broytingarnar í atferðarmynstrinum ikki merkja, at vit fara at nokta okkum sjálvum góðar. Í staðin fyri at fara á dýrar matstovur, fara fleiri at eta góðan mat heima og helst eisini saman við gestum, greiður hon frá.
Marknaðarføringin má ikki minka
Royndir frá øðrum niðurgangstíðum vísa, at merkjavørur sum halda áfram við at marknaðarføra seg, kunnu vinna marknaðarpartar frá kappingarneytunum. Treytin er tó, at merki frammanundan er lutfalsliga sterkt.
Tað er sjógæti úr Noreg, vísir Merete Kristiansen á. Treytað av, at norska sjógætisvinnan ikki minkar um marknaðarføringina hava vit tí møguleika at koma styrkt úr fíggjarkreppuni í mun til okkara kappingarneytar. At skjalprógva at vøran er burðardygg hevur stóran týdning. Harumframt eigur menning av nýggjum vørum og pakningum at raðfestast soleiðis, at sjógæti úr Noreg gerst atkomiligt hjá fleiri fólkum, heldur hon.
(Kelda: www.kyst.no)


text:
Kl. 19:00 Savnið letur aftur,. Kom ein túr á Báta- og listasavnið ídag,. Atgongumerkið kostar 30 kr og ein ókeypis drekkamuður verður í steðginum.Er tað ein søga,. sum er ókeypis. Fyri løtu síðani var ein kapping fyri pør,. Sjómannadagurin letur ballónir til børnini,.Atlantbib.org letur upp 15. januar! 14.01.2016. Atlantbib.org er ein ókeypis yrkisportalur við norðurlendskum yrkisbókum til yngstu flokkarnar í barnaskúlanum.Ókeypis at koyra. er ein væl troffin trivnaðarperla. sum letur upp og letur okkum kaga inn í hansara privatlív.Havnin letur plantupakkar í miðbýnum í dag. Øll fáa ein ókeypis plantupakka at taka heim við. Har eru trý sløg av pakkum at velja ímillum, ein.So er klárt at fara undir fyrsta skrivliga knarrið í nýggja árinum – ja í roynd og veru kom íblásturin longu seinastu tímarnar í fjør.
heilsurøkt í síni heild ókeypis í Føroyum. Kommunulæknaskipanin hevur ein týdningamiklan. letur upp dagin eftir,.Fríggjadagin 15. september 2017 letur upp listaframsýning í. sum er ókeypis at. Mamma mín hevði eisini ein aktivan leiklut í stríðnum fyri.7 ting, ið henda í kroppinum, um tú letur vera við at venja í 14 dagar. Tað ljóðar kanska freistandi at taka tvær vikur uppá longs uttan at røra teg, men.Ein samlaður flytipakki við bingju og ferðum heim íroknað. Tórskvøld í Keypmannahavn letur flytingarpakka heim til hepnan vinnara. Tiltakið er ókeypis.Tað sum drívur verkið hjá tykkum á hesum øki er ein brennandi. Sunnudagin 5. juni letur upp framsýning við Torbjørn. sum er ókeypis at.
Hetta er mótspæli hjá Atlantic Airways, nú norðurlendska flogfelagið SAS ætlar sær á føroyska marknaðin. - Vit ætla okkum ikki at standa og hyggja at.Landakort eru ein mikilvægustu hjálpartæki. Stafræn kort letur og tákn á. vatnafar og örnefni.Google Earth er kortaforrit sem hlaða má ókeypis af.Fríggjadagin 27. januar kl. 16:00 letur framsýningin Infinity hjá. Myndevnini eru rund eins og ein. Til og við 28. februar er ókeypis atgongd á.
Skriva hevur: Hermann Oskarsson. Spotskliga verður sagt um okkum búskaparfrøðingar, at vit trúgva so fast upp á býttisliga einfaldar trúarsetningar.KLAKSVÍK, EIN HEILSUBÝUR 3 KLAKSVÍK - HEILSUBÝURIN Í FØROYUM. Ella kanska letur tú teg heldur freista av shoppingmøguleikunum og einari tekstilútferð.Sunnudagin 30. apríl letur upp listaframsýning í Gamla Seglhúsinum í Klaksvík við feðgunum Tróndur. Ein politisk gøla. sum er ókeypis at vitja,.Nólsoy letur seg í veitsluskr. Tey vaksnu renna ein longri tein frá Træbrúnni og niðjan. verður hummarasúpan serverað ókeypis fyri bátsmanningum og.


text:
Kjak um fosturtøku - Summarmorgun, KVF, august 2017
- Í kjalarvørrinum av, at fosturtøka hevur verið nógv umrødd seinastu tvær vikurnar, og ein nýggj kanning kom út í gjár, høvdu vit kjak um evnið.
Meinar Ortind, Cand.Scient.Med., er fyri fríari fosturtøku, og Elsbet Ellingsgaard Magnussen, ið lesur stjórnmálafrøði og er næstforkvinna í Føroya Pro Vita, er í móti. Tey kjakast um fría fosturtøku, nú ein nýggj kanning, sum Javnaðarflokkurin á Fólkatingi hevur gjørt, kom út í gjár.Kanningin vísti millum annað, at ein út av fimm halda ikki, at verandi fosturtøkulógin verður hildin. Hon vísti eisini, at fleiri menn enn kvinnur vilja hava fría fosturtøka í Føroyum, og longri útbúgvingin er, fleiri vilja hava fría fosturtøku. 29% vilja hava fría fosturtøku, 7% vilja ikki hava fosturtøkur yvirhøvur, og bara 8% vita ikki.
Lurta higar
http://kvf.fo/summarmorgun?sid=71236
Meira upplýsing um kjakið finst higar
Skal fosturtøka vera loyvd í Føroyum?
Fosturtøkurnar fækkaðar stútt síðstu tríati árini


text:
Pedagogfelagið fer um ikki so langa tíð at styrkja um verkfallið
Undirritaðu 31 fakfeløg vísa Føroya Pedagogfelag sín treytaleysa stuðul og krevja at Fíggjarmálaráðið og Kommunala Arbeiðsgevarafelagið taka ábyrgd og fara aftur til samráðingarborðið og loysa sáttmálatrætuna.
Føroya Pedagogfelag og fakfeløgini øll hoyra í miðlunum, at almenni arbeiðsgevarin ynskir samráðingar, men er veruliga ynski um tað, so er at vísa tað í verki.
Megnar Lønardeildin ikki at samráðast vegna fíggjarmálaráðið og Kommunala Arbeiðsgevarafelagið, so mugu landsstýriskvinnan og forkvinnan í Kommunala Arbeiðsgevarafelagnum taka um endan og loysa málið. Tað, sum higartil er komið fram umvegis almenn úttalilsir, fremur ikki málið, og nú mugu tey, sum standa við ábyrgd, taka um endan.
Fakfeløgini átala harðliga, at Fíggjarmálaráðið og Kommunala Arbeiðsgevarafelagið brúka ivasamar skuldsetingar og áhaldandi brúka miðlar, gerðarrættin og onnur óviðkomandi amboð ístaðin fyri at samráðast og loysa málið.
Lønardeildin og Kommunala Arbeiðsgevarafelagið er almenni og kommunali samráðingarparturin og eru sett at tæna okkum løntakarum, og sum vit øll rinda fyri. Tí má minsta kravið vera grundleggjandi virðing og at farið verður siðiliga fram. Framferðarhátturin leingir bara ósemjuna og ger tað trupult at skula samstarva framyvir, tí álitið verður so grundleggjandi skeiklað.
Við fakfelagskvøðu,
Ergoterapeutfelagið
Fysioterapeutfelag Føroya
Starvsmannafelagið
Bioanalytikarafelagið
Føroya Fiskimannafelag
Klaksvíkar Arbeiðsmannafelag
Klaksvíkar Arbeiðskvinnufelag
Føroya Arbeiðarafelag
Havnar Arbeiðarafelag
Yrkisfelagið Miðnám
Maskinmeistarafelagið
Føroya Skipara- og Navigatørfelag
Havnar Arbeiðskvinnufelag
Ljósmøðrafelag Føroya
Felagið Føroyskir Sjúkrarøktarfrøðingar
Akademikarafelag Føroya
Kost- og Føðslufelagið
Búskapar & Løgfrøðingarfelag Føroya
Yrkisfelag teirra, ið starvast í tryggingar- fíggjar- kt og líknandi fyritøkum
Heilsuhjálparafelag Føroya
Heilsurøktarafelagið
Føroya Lærarafelag
S&K
Føroya Handverkarafelag
Arkitektafelagið
Føroya Verkfrøðingafelag
Samtak
Magistarafelag Føroya
Føroya Byggifrøðingafelag
Farmakonomfelagið
Føroya Tekniska Lærarafelag


text:
Heimavirkisvørur MVG- og skattafríar
Jørgen Niclasen hevur, vegna Fólkaflokkin, lagt uppskot fyri løgtingið um at broyta skattalógina soleiðis, at heimavirki fær sømdir sum rithøvundar, tónaskald og onnur listafólk.
Ein kreativ bylgja hevur skolað yvir føroyska samfelagið seinnu árini. Allar listagreinar spretta við nýhugsan og kreativum hugskotum og tað er av stórum týdningi fyri føroyska samfelagið.
Eisini innan heimavirki hava vit sæð ein eldhug at tulka aldargamla bindingarkynstrið av nýggjum, nýhugsan av búnanum og framleiðslu burturúr horni, gróti, viði og øðrum tilfari. Men tað er ein vandi fyri, at vit missa hesa kreativu orkuna av hondum um vit halda fram við at køva kreativitetin við krøvum um meirvirðisgjald og innrekan av skatti.
Fólkaflokkurin vil tískil stimbra undir kreativitetin við, at javntseta heimavirki við onnur listafólk. Ein stimbran, sum uppá sikt kann tryggja, at onkur kreativ sál sleppur uppfrá. Okkum øllum til gagns.
Tað skal gerast við at frítaka heimavirkisvirksemi fyri MVG og at persónur kann forvinna 50.000 kr skattafrítt. Tað, ein við sølu av heimavirkisvørum forvinnur yvir 50.000, verður skattað við 15%.
Fólkaflokkurin hevur tvær ferðir fyrr lagt uppskotið fram, har alt Løgtingið tók undir við málinum, men samgongan valdi tá at fella uppskotið, tí tey vildu bíða eftir landsstýriskvinnuni. Einki er komi frá henni, tí roynur Fólkaflokkurin aftur og vónar undirtøku.
Jørgen Niclasen, Fólkaflokkurin
Uppskotið kann lesast við at trýsta á leinkið niðanfyri:
050.17 U.t.ll. um br. i ll. um MVG og ll. um aseting av skat


text:
Idemes Rocha Varela, er okkara sponsorbarn ígjøgnum Børnefonden
Myndir frá Cap Verde
Tey búgva í egnum húsum gjørd av steinum og taki er av cement og compose (onkur jørð/mold blanding ). Í húsinum eru 2 rúm, eitt borð við 4 stólum og ein song. Tey hava ikki rennandi vatn og mugu ganga uml 10 min til ein brunn eftir vatni.
Tey eiga hønur, 2 grísar og 2 neyt og eta fyri tað mesta rís, fisk, mjólk, egg og kjøt við cachupa (okkurt tradionelt gjørt úr korni )
Tey eru ein sera fátøk familja
Fyri fyrstu 300 kr´urnar vit sendu teim, keyptu tey hettar (tey fingu
pengarnar uml apr 2010)
Rís, olju, høsnarunga bouillon, mjólk, sukur og sápu. Nakað fer eisini at gjalda undirvísingina í barnagarðinum.


text:
Orð: Victor Danielsen
Lag: Henrik Rung
1. Hoyrið nú boðskapin gamla um alstóra gleði,
boðskap, ið geva kann fólkinum lívsmót og megi:
Føddur nú er
Frelsarin sterki, sum ger
Eden á vónleysum vegi!
2. Hoyr tað, tú armi, sum tærdur av ivanum gongur:
Ikki tær nýtist at trilva í myrkrinum longur!
Her kanst tú fá
stillaða djúpastu trá,
ljóða skal slitnaði strongur.
3. Hoyr tað, tú ræðslunnar trælur, sum troyttur manst fjaðka –
deyðræðslan dirvi og vón undir føtur man traðka –
hoyr nú um hann,
sum yvir deyðanum vann,
setti sín fót á hans nakka!
4. Hoyr tað, tú falni, sum alt fyri syndina seldi –
reinleiki, ungdómsvón tærdust í lystanna eldi –
her bøtist alt,
livna skal hjartað so kalt,
brótast skal myrkursins veldi!
5. Hoyr tað, tú iðrandi sál, sum mót dóminum skoðar –
skelvandi tykist tú sjá, hvussu eldurin logar –
fáa tú kann
náði, sum røvarin fann,
hoyr tó, hvat Harrin tær boðar!
6. Hoyrið tað øll! Tykkum øllum er Frelsari føddur;
hoyr tað, tú ungi, og tú, sum ert gamal og møddur!
Lív kanst tú fá,
frelsu og uppreising ná,
frígjørdur verða og grøddur.


text:
Demokratia – val og frával
Tað kemur fyri, at eitt val ber annað frával við sær. Á nýggjárinum fall tað mær í lut, at stjórna Runavíkar kommunu í 2016 sum borgarstjóri. Tá kommunustýrislógin í grein 6 er rættiliga greið um almenn álitisstørv í mun til borgarstjórastørv, við fullum setanarbrøki, reisti eg sjálvur spurningin á fyrsta nevndarfundinum í Demokratia eftir ársskiftið, hvussu hendan mótsøgnin skuldi tulkast í mínum føri, nú eg hevði hesar báðar kasjettarnar á høvdinum samstundis.
Semja varð á fundinum um at senda Løgtingsskrivstovuni spurningin fyri at fáa greiði á hesum. Løgtingsskrivstovan helt, at Heilsu- & innlendismálaráðið var rætti instansurin at svara spurninginum.
Í dag – 09. februar 2016 – hevur Hilmar Høgenni, deildarstjóri, í telduposti svarað fyri Ráðið. Niðurstøðan er greið. Sagt verður, at Heilsu- & innlendismálaráðið metir, tá tað snýr seg um at vera formaður í Demokratia, at talan er um alment álitisstarv, ið fulltíðarborgarstjóri eigur at leggja frá sær. Um viðkomandi kann vera vanligur nevndarlimur skal grundast á eina ítøkiliga meting, hvørt hetta er serliga tíðarkrevjandi ella á annan hátt kann ávirka borgarstjórastarvið stórvegis. Ongin orsøk er til at seta slíkar ítøkiligar metingar í verk, um mál sum liggur í ivasferu, tað órógvar og tænir undir ongum umstøðum Demokratia og teimum almennu átøkum, sum eru ávegis umvegis felagsskapin.
Kann bara staðfesta, at tað at taka við valinum sum borgarstjóri fyri kortum hevði hetta frávalið við sær, at eg frá í dag at rokna hvørki eri formaður ella vanligur nevndarlimur í Demokratia.
Fari hjartaliga at takka øllum tykkum sum eg havi samstarvað við í nevndini og skrivara nevndarinnar. Ikki minst fari at takka politisku skipanini fyri, at hon hevur sæð tað neyðturviliga í at stuðla og menna hetta starvið, at demokratisera Føroyar, við eini væl størri játtan á løgtingsins fíggjarlóg. Róðurin fyri javnari kynsumboðan á løgtingi og í bý- & bygdaráðum er ikki hálvrógvin, tí er tørvur á einum katalysatori sum Demokratia í mong ár fram.
Í ár eru 100 ár liðin síðani valrætturin hjá kvinnum umsíðir varð knæsettur lógliga. Meiri verður at frætta um tað málið seinri í ár samsvarandi fyrireikingunum hjá Demokratia. Onkur annar kemur nú at standa fyri hesum og øðrum átøkum, ikki minst nú næsta kommunuvalið eisini fer at nærkast. Tað hevur verið ein fragd hesi árini, at fingist við hetta átak saman við góðum fólki, og ongin ivingur er um, at eisini í hesum førinum fer kvinna at koma í mans stað, sum fer at roynast teimum demokratisku Føroyum til munar.


text:
Fyribyrging
Soleiðis stendur í Krabbameinsætlanini um fyribyrging
Sannlíkt er, at uml. ein triðingur av øllum krabbameinstilburðum kunnu fyribyrgjast. Tí er tað týdningarmikið, at vit í Føroyum fara undir tiltøk við atliti at minka um tilburðirnar og harvið deyðatalið av krabbameini.
Av tí at ein lutfalsliga stórur partur av føroyska fólkinum roykir, finst ein stórur fyribyrgingarmøguleiki har. Tað týdningarmesta er at fyribyrgja, at fólk byrja at roykja, og at fáa tey, ið roykja, geva uppat aftur at roykja. Stórur dentur má tí framhaldandi leggjast á at upplýsa um vandarnar við royking. Hóast tubbaksprísurin í Føroyum er høgur, kann umhugsast at hækka hann enn meira.
Viðvíkjandi rørslu (og yvirvekt) er tað týdningarmikið, at tað gerst áhugavert og trygt fyri borgararnar at ganga/súkkla heldur enn at nýta bil. Rørsla eigur at hugsast inn í allar vega‐ og byggiverkætlanir í framtíðini. Hetta er eisini gagnligt frá einum umhvørvisligum sjónarmiði. Rørsla eigur eisini gerast størri partur av gerandisdegnum hjá børnum á stovnum og í skúlum.
Evidensurin fyri at frukt og grønmeti fyribyrgja krabbamein er greiður. Myndugleikar eiga tí at tryggja, at landsins borgarar longu í barnaárunum eta nógv av frukt og grønmeti. Ein góður máti at røkka øll børnum við hesum boðskapi kundi verið at geva øllum skúlabørnum frukt í skúlatíðini.
Dentur má harumframt leggjast á at upplýsa um skaðiligu árinini, sum rúsdrekka og solarium hava í mun til krabbamein. Solarium eru so heilsuskaðilig, at altjóða granskingardepilin fyri krabbamein, IARC, nýliga hevur flokkað solarium í hægsta vandabólk, ið eisini fevnir um asbest, sigarettir og arsenik. Arbeiðsbólkurin heldur, at ung undir 18 ár eiga ikki at fáa atgongd til solarium.
Til tess at fyribyrgja og minka um títtleikan av krabbameini í Føroyum hevur arbeiðsbólkurin hesi tilmæli:
1. At solarium verður bannað fyri ung undir 18 ár.
-
2. At dagstovnar, skúlar og arbeiðspláss geva møguleika til rørslu í minsta lagi ½ tíma dagliga. Og at myndugleikarnir hugsa rørslu inn í framtíðar vegætlanir.
3. At prísur og atkomuleiki framhaldandi verða brúkt til at avmarka alkoholnýtsluna.
4. At tað verður umhugsað at hækka prísirnar á tubbaki enn meira. Atlit mugu tó takast til, hvussu høgur prísurin kann verða, áðrenn fólk byrja at smugla tubbak.
5. At myndugleikarnir miðvíst stuðla og eggja borgarunum, serliga børnum og ungum, til sunnar kostvanar. Til dømis við matpolitikki á dagstovnum og fruktskipan í skúlunum. Møguligar útreiðslur kunnu fíggjast við at hækka avgjaldið á ósunnum matvørum.
6. At Fólkaheilsuráðið kunnar meira um vandarnar við royking, alkoholi, sólnýtslu, yvirvekt, og hvussu ein verjir seg fyri HPV‐smittu.
7. At koppsetingin fyri lívmóðurhálskrabba fevnir um somu aldursbólkar sum í Danmark. Avgera Danmark og hini norðurlondini at víðka skipanina til aðrar aldursbólkar, eiga Føroyar at gera tað sama.


text:
Bloggur: Fyrireika teg til feriuna17-05-2013
Hildur D. Michelsen, sum starvast í Kundatænastuni í Eik, bloggar um, hvussu tú best kanst fyrireika teg til feriuna.
Eykaaðalfundur í Eik16-05-2013
Nú verður innkallað til eykaaðalfundar í Eik Banka
Atlantic Sea Salt ávegis til London15-05-2013
Atlantic Sea Salt, sum hevur vunnið bæði FM og DM í Young Enterprise, ger seg nú til reiðar til EM í London í summar. Í hesum sambandi hevur Eik, sum høvuðsstuðul, latið unga føroyska virkinum enn ein gávukekk
Rentubroytingin í gildi15-05-2013
Fráboðaða rentulækkingin á bústaðarláni og innlánskontum fær nú gildi
45 vilja sleppa í læru í Eik08-05-2013
Tá umsóknarfreistin var farin 7. mai, vóru 45 umsóknir komnar inn


text:
Tað er stór útskifting í Neistanum
ítróttur11-09-2017 - 22:23 - Jóanis Albert Nielsen
Um vikuskiftið byrjar hondbóltkappingin aftur, vit hava prátað við nýggja venjarin hjá neistamonnum, sum er Jeppe Borch. Vit spurdu Jeppa nakrar spurningar.
Hvussu hava tit fyrireika tykkum til kappingina?
- Spælararnir byrjaðu sjálvir partar av fyrireikingunum í summarferiuni, allir uttan okkara U-landsliðsspælarar byrjaðu at venja saman fyrst í august. U-landsliðsspælararnir byrjaðu nakrar vikur seinni. Vit hava havt stórt fokus á tað fysiska, men hava sjálvandi eisini arbeitt við at fáa spælt okkara spælarar saman á vøllinum.
Hvussu sær hópurin út í ár í mun til í fjør? Hvør er farin út og hvør er komin afturat?
- Eg haldi at hópurin sær spennandi út. Teir spælararnir ið vit hava gera eitt hart arbeiði hvønn dag, og tað kann man sum venjari bara vera sera nøgdur við. Tá ið tað er sagt, so er hópurin hjá okkum minkaður, og tí fara skaðar at raka harðari í ár enn í fjør.
Tað hevur verið stór útskifting á neistaliðnum.
9 spælarar eru farnir úr felagnum, teir eru: Sjúrdur Thomassen, Frank Askildsen, Herbjørn Lava, Andras Joensen, John Í Innistova, Torstein Balle, Rasmus Müller, Rói Berg og Hjalti Í Jákupsstovu.
Vit hava fingið 5 spælarar, og teir eru: Carl Herup, Rasmus Søby, Tróndur Kragesteen, Høgni Zachariassen og Djóni Højgaard
Hvønn málsetning hava tit til kappingina?
- Fyrst vil eg siga, at eg vænti at kappingin fer at vera jøvn í ár, tað eru nógvar broytingar á øllum liðum, eisini okkara, har vit hava fingið góðar spælarar inn, men nógvir eru eisini farnir.
Vit hava sjálvandi stórar ætlanir, men eg vil tó ikki fara at siga nú hvar vit skulu enda tá ið kappingin endar, tað er tað ov tíðliga til. Tað tekur tíð at spæla liðið saman, og tí hava vit fyrst og fremst fokus at spæla liðið saman. So ætla vit at byggja víðari uppá tað flotta arbeiði liðið gjørdi í fjør, sigur Jeppe at enda við jn.fo


text:
Laborantur til Thetis
Vit søkja eftir einum laboranti til eitt fulltíðartíðar starv á kanningarstovuni hjá Thetis.
Uppgávur:
Sum laborantur hjá Thetis skalt tú:
Umframt aðrar uppgávur, ið alla tíðina taka seg upp.
Krøv til útbúgving og førleikar:
Tú skalt hava:
Thetis er eitt privat laboratorium. Vit gera kanningar innan umhvørvi og matvøruframleiðslu. Tað sera umráðandi, at tú er fleksibul og tolir at eingin dagur er líka, og at tú hevur gott yvirlit.
Títt starv, er fulla tíð og vikuskifti arbeiði. Tað er umráðandi at tú passar inn í okkara lítla toymið, sum eru ein mikrobiologur, tveir laborantar og eitt hjálparfólk.
Vit bjóða eitt spennandi og avbjóðandi starv.
Løn og setanarviðurskifti
Talan er um eitt fulltíðarstarv og verður sett skjótast gjørligt. Løn og setanartreytir eru sambært avtalu.
Umsókn:
Umsóknir til starvið við avriti av prógvi, CV, viðmælum o.t. skulu sendast Thetis, Hoyvíksvegur 51, 100 Tórshavn, ella marita@thetis.fo, og skulu verða okkum í hendi í seinasta lagi hin 22. januar 2018.
Nærri upplýsingar fáast við at venda sær til Maritu Debess Magnussen, stjóra, tel. 791800.


text:
Poul Hansen samtakið søkir eftir tveimum dugnaligum og álítandi starvsfólkum til roknskapar- og fíggjardeildina at byrja í mars og apríl.
Høvuðsskipanin hjá fyritøkuni er Microsoft Dynamics AX.
Vit kunnu bjóða tvey áhugaverd og spennandi størv í einum samtaki við fjølbroyttum og avbjóðandi arbeiðsuppgávum.
Arbeiðsuppgávurnar í tí eina starvinum eru m.a. at hava ábyrgdina av fíggjarstýringini hjá øllum PH samtakinum saman við leiðaranum á deildini.
Tín vangamynd
Tú skalt vera til reiðar at byrja í starvinum 1. mars.
Arbeiðsuppgávurnar í hinum starvinum eru fyri ein part bókhaldsarbeiði og at tolla, útyvir tær vanligu uppgávurnar á eini fíggjardeild.
Tín vangamynd
Tú skalt vera til reiðar at byrja í starvinum 1. apríl.
Setanar- og lønarviðurskifti
Talan er um fulltíðarstørv ella eftir avtalu. Lønar- og setanartreytir eru sbrt. sáttmála millum Føroya Arbeiðsgevarafelag og S&K felagið.
Um tú hevur spurningar til starvið, ert tú vælkomin at ringja ella skriva til Ásu Hansen, leiðara á fíggjardeildini, á tlf. 227222 ella skriva til ahansen@ph.fo.
Umsókn, lívsrensl og viðkomandi prógv skulu sendast til hr@ph.fo í seinasta lagi sunnudagin 21. januar 2018.
Stutt um P/F Poul Hansen Poul Hansen samtakið er eitt handilsvirki í stórari menning, sum í dag umfatar bæði heilsølu, slaktarí, vistveitingardeild og saman við øðrum eigarum umsitur matvøruhandlar. Umleið 200 fólk starvast í samtakinum, sum varð stovnað í 1927. Samtakið fevnir sera breitt og hevur nógvar spennandi avbjóðingar innan fleiri ymisk starvsøki.
Víst verður eisini til heimasíðuna hjá samtakinum www.ph.fo


text:
Í september fer Vísindavøka aftur á ferð kring alt landið.
Í sambandi við Vísindavøkuna 2016 hava ein røð av granskarum játtað at halda fyrilestrar kring landið í september. Endamálið er at geva øllum føroyingum møguleika at uppliva part av Vísindavøkuni.
Fríggjadagin 30. september verður sjálv Vísindavøkan við framløgum, framsýningum og ymsum tiltøkum. Hon verður í Perluni og Reinsarínum í Tórshavn.
Við hesum bjóðar Granskingarráðið skúlum, stovnum, fyritøkum, feløgum, kirkjum, samkomum og øðrum at bíleggja ein granskara at koma at halda fyrilestur hjá sær ein av døgunum 19. – 29. september.
Tað kann bæði vera um dagin og um kvøldið.
Granskarin heldur ein fyrilestur um eitt avtalað evni í 30-45 minuttir og síðani er høvi til spurningar ella kjak.
Les um hvussu til ber at bíleggja ein granskara, og hvørji evni eru á heimasíðuni hjá Granskingarráðnum her.


text:
Svínoy
Svínoy hevur fingið navn av svínahaldi, sum var vanligt í Føroyum í víkingatíðini og inn í miðøldina. Eitt annað hugskot sigur, at "svín" í hesum førinum sipar til ein trýkant (sum í "svínafylking"), og kemst av skapinum á fjallinum Keldufjall. Svínoyggin stendur eins og Fugloyggin bert av teimum ovastu basaltfláunum, og er jarfrøðiliga eitt áhugavert stað. Náttúran er sera fjølbroytt. Fram við sjóvarmálanum er bratt og illgongt, meðan tað omaná er slætt við stórum fløtum. Fuglameingið er fjølbroytt og nógv er til av heiðafugli. Føroya størsta koloni av Skúgvi finnist her. Eisini er plantulívið fjølbroytt og serstakt. Sjáldsami runnurin Baraldur veksur uppi á oynni.
Másin siglir úr Hvannasundi hvønn dag, eftir ferðaætlan. Tyrlan hjá Atlantsflog flýgur mikudag, fríggjadag og sunnudag. Ein lastbilur førir farm og ferðagóðs ímillum lendingina og bygdina. Arbeitt hevur leingið verið við at bøta um samferðsluna m.a. við at gera nýggja havn "yviri í Havn" og ein tunnil til Havnina. Politiskt hevur henda ætlan enn ikki fingið undirtøku.
Svínoy er 27,4 km² til støddar. Oyggin liggur langt burtur frá miðøkinum, so fólkatalið er nógv minkað.
11. juni 2007 varð kunngjørt, at Svínoyar kommuna verður løgd saman við Klaksvíkar kommunu eftir komandi bygdarráðsval. Frá 1. janunar 2009 er Svínoy við í Klaksvíkar kommunu.
Innihaldsyvirlit
Vinnuvegir[rætta | rætta wikitekst]
Størsta virksemið er í landbúnaðinum, men í dag er bert seyðahald í oynni. Mjólkakvotan varð seld fyri nøkrum árum síðani. Afturat hesum eru tey alemnnu parttíðarstørvini m.a. hjá strandferðsluni, postverkinum og tyrlu avgreiðslu. Í dag eru eingin børn í oynni og harvið eingin skúli. Tað verður arbeitt við at økja um ferðavinnuna, og bygdafólk hava í umbúna, at fara undir virksemi til frama fyri ferðavinnu. Landbúnaður hevur møguleika at økjast og gerast meira fjølbroyttur um so er, at fortreytir vera skaptar fyri hesum. Økt framleiðsla innan fiskaaling er uppløgd, men talan kann eisini vera um aðrar nissju vinnugreinar, tó alt hetta treytað av, at tað verður lættari at føra vøru til og frá staðnum. Arbeitt verður við at byggja eitt røktarheim í oynni. Vónin er, at hetta fera at bøta um arbeiðsmøguleikan hjá kvinnum, og gera at tey gomlu ikki noyðast av oynni.
Hammershaimb um Svínoy[rætta | rætta wikitekst]
Tað er manna søgn, at Svínoy sum aðrar av oyggjunum var flotoy av fyrstu tíð. Hon kom upp fyri norðan, men sást sjáldan av fólki, tí at hon førdi sum oftast toku við sær, og var sjálv huld í mjørka. Nú skal sigast frá, hvussu til bar, at hon varð føst oyggj. - Í bygdini Viðareiði á Viðoynni áttu menn eina súgv, men ongan gølt, og tó varð súgvin kviðin á hvørjum ári og átti grísar. Allir undraðust mikið á hetta, og kundu ikki fáa skil á, hvussu hetta bar til. Fólk søgdu nú, at tey høvdu saknað hana stundum úr bygdini, men at hon tó altíð var komin skjótt aftur. Ein dagin fór hon kvikliga eystur ígjøgnum bygdina og yvir um eið móti Eiðsvík. Ein kona fekk fatur á henni og bant lyklakippu upp í halan á henni. Súgvin fór á sjógvin og svam frá landi. Nakað eftir hetta síggja menn á Viðareiði oyggj koma undan sunnanvert á eiðinum. Teir manna sum skjótast út bát og rógva at oynni, og nú kundu teir bæði finna hana og lenda á henni. Tá ið súgvin hevði borið jarn á hana, festist hon, og straks lýsti í mjørkanum, sum hevði ligið um hana. Og har hevur hon ligið síðani. Men teir kallaðu hana Svínoy, av tí hon var full av svínum, tá teir komu út á hana, og svín hevði fest hana í botn, so at hon ikki var flotoy longur. Men úti á henni var tað, at Viðareiðissúgvin hevði søkt sær brund.
Skotagravirnar[rætta | rætta wikitekst]
27 nov. 1786 fór "Skotaskipið" ið sluppin "Rachel" úr Stromness í Orknoyum vanliga verður nevnd í Svínoy, á land í "Skotabuktini". 22 mans vóru við, 3 bjargaðust og 17 lík vórðu funnin, hesir eru grivnir í "Skotagrøvunum" vestanfyri bygdina. Sunnudagin 28 aug. 2011 avdúkaði Stephen Hagan, Convener í Orknoyggjum, ein minnisvarða á staðnum, við minnisplátu ið býráðið í Stromness hevur latið gera. [[1]] [[2]]
Myndir[rætta | rætta wikitekst]
Keldur[rætta | rætta wikitekst]
V. U. Hammershaimb: Færøsk Anthologi Keypmannahavn 1891 - bind 1, s. 352


text:
Orð: Augusta Lønborg
Týtt: Zacharias Zachariassen
1. Fjart út um himmalhválvið, Fjarri enn sólin sær,
Hægri enn stjørnur tindra, Har kall títt og bøn tín nær.
Andin úr jarðarbýli Hevjar sítt veingjapar,
Bankar á himmalportrið Og søkjir sín Faðir har.
2.Trong er hin víða verøld, Stutt røkkur vinarhond,
Eina á himmalhæddum Fær hvílu tín troytta ond.
Dimmasta nátt skal lætta, Linna tín sorg so drúgv,
Bert tú í trúgv vilt stíga Um himmalsins bønarbrúgv.
3.Armasta barn, ið biður, Livir sítt lív so trygt,
Megnar nógv meir enn hetjan, ið borgina hevur bygt.
À, tú sum suffar, biður, Minst, hvat enn níva má:
Inn at Guds egna hjarta, Øll suff, allar bønir ná.


text:
Ársritið hjá Havstovuni, sum við orðum og myndum lýsir stóran part av virkseminum seinasta árið, er nú komið. Nakrir fastir tættir eru, so sum tilmælið fyri hetta fiskiárið (byrjaði 1. september 2016), tíðarseriur og lýsing av verkætlanum, sum eru í gongd júst nú.
Eisini er skrivað um “Kalda holið” og “Golfstreymin” í mun til okkara veðurlag, um at makrelur gýtir meira í føroyskum havøki, hóast heildargýtingin er minkað, at toskur, hýsa og upsi eta ymiskt og annað.
Sjóvarmál 2016 kann lesast sum pdf’ur her á heimasíðuni ella fáast sum bóklingur við at venda sær til Havstovuna.


text:
Innnkomin úr kuldanum, eftir at hava spælt til jólatræstendringar um landið, hava Nes sóknar musikkfelag og Havnar ungdómshornorkestur felags jólakonsert í Glyvra kirkju nú sunnukvøldið 4. desember kl. 19.
Leiðari hjá báðum orkestrunum er Kenneth Jones.
Skráin er sera fjølbroytt. Havnar ungdómshornorkestur fer at borðreiða við hesum løgum:
Walking in a Winter Wonderland
Lullaby - Pernille Hovgaard - Trompet Solo
Rudolf the Red-nosed Reindeer
Away in A Manger
Once in Royal David´s City
Nes Ssóknar musikkfelag fer at spæla hesi løg:
Have Yourself a Merry Little Christmas
Sleigh Ride
I Saw Mommy Kissing Santa Claus
Santa Claus is Comin´ to Town
Adeste Fideles
Og saman spæla orkestrini so:
Føgur er foldin
Gleðilig jól
Orkestrini vóna, at nógv fólk leggur leiðina inn í Glyvra kirkju sunnukvøldið fyri at koma í jólahýr saman við orkestrunum.
Tiltakið er ókeypis.


text:
Nógv verður granskað í á hvønn hátt hús og byggjarí samskifta, men her kemur eitt fullkomiliga óvísindaligt umfar av gitingum í mun til hvat nakrir av okkara mest umráðandi bygningum, stjórnarráðini siga.
Hesin týdningurin kyknar ofta, men ikki altíð, tá vit føla, at tað er samband millum ymsu lutirnar í einum bygningi. Tá tað eydnast at skapa eina syntesu millum tað uttara og tað innara, millum tær søguligu og geografisku treytirnar, millum konstruktión, funktión og form kemur ein harmoni sum ger, at vit hava lætt við at góðtaka ein bygning. Tá tað harafturímóti ikki eydnast at skapa eina syntesu, hava vit ilt við at fata hvat vit skulu brúka hann til, hví hann liggur har, sum hann liggur og hvat hann yvirhøvur vil okkum, og tað merkir ofta, ikki altíð, at bygningurin missur sín týdning. Vit gloyma hann og forsøma hann.
Síðst og so heilt vist eisini minst í hesari bloggrøðini kemur ráðið hjá teimum føgru listunum og teirri kæru mentanini, sum hevur heima í einum bygningi, ið eins væl kundi húsað einum papptallerkafyritøku ella eini kommunalari motorskrásetingarskrivstovu. Bygningurin veit ikki heilt hvat hann er og álvaratos kann tað gera honum tað sama. Hann veit heldur ikki um hann ætlar at vera byggilist ella ikki, hann hevur valt ein Tinganesreyðan lit og spælt sær eitt sindur við detaljum í framsíðuni, men so allíkavæl ikki ordiliga. Hann gav upp mitt í verkætlanini og dugir ikki at síggja tað týdningarmikla í at gera naka fult og heilt. Nú hevur hann latið alt falla og orkar ikki so mikið sum at royna at goyma óruddið, sum hópast upp í honum: "Eg havi uppgivið alt og ikki eingang tað tími eg at hava áhuga fyri" sigur hann.


text:
Niðanfyri eru søguligar myndir av sjúkrahúsinum
Dronning Aleksandrines Hospital varð tikin í nýtslu 23. februar í 1924.
Í dag húsast m.a. føðideildin í bygninginum.
1962
Les ársfrágreiðing um Landssjúkrahúsið, Suðuroyar Sjúkrahús og Klaksvíkar Sjúkrahús árini 1961-1962 her.
1962
Myndin er tikin 19. juni 1962, tá grundarsteinurin var lagdur til stóru útbyggingina.
1968-1970
Høvuðsbygningurin (B-bygningurin) verður tikin í nýtslu
1971
Psykiatriska sjúkrahúsið verður tikið í nýtslu
Les grein og sí myndir her, um LS á fimti ára degnum 23. februar 1974
Í apríl 1975 skrivaði Tidsskrift for Danske Sygehuse áhugaverda grein um útbýgging av Landssjúkrahúsinum og Statshospitalinum í seksti- og sjeytiárunum.
Við loyvi frá Tidsskrift for Dansk Sundhedsvæsen, sum tíðarritið eitur nú, er greinin tøk her.
2004
Nýggi G-bygningurin er væl ávegis
2012
B-bygningurin fær grønan klimaskerm


text:
Fyrr í summar kom nýggja fløgan hjá Lenu Anderssen, ”Eagle In The Sky”, á marknaðin. Tó at navnið hjá Niclas Johannesen (50) ikki sæst á forsíðuni, so vita tey flestu á breiddarstigi 62 norður, at tónleikurin hjá Lenu er ein samanrenning av teirri samvirkan, sum fær lív, tá tey bæði arbeiða og liva saman. Men hyggur tú inn í húsan, sæst at nýggja fløgan er framleidd av Niclasi, øll løgini eru skrivað av hjúnunum báðum og Niclas spælir gittarar og onnur ljóðføri, eins og hann syngur kór á nøkrum løgum.
Abbin keypti elgittar
Hóast Niclas frá barnaárum droymdi um tónleik, var hann 31 ár, áðrenn avgerðin um tónleik sum yrkisleið endaliga varð tikin. Undan hesum hevði hann arbeitt sum journalistur og eisini lisið samfelagsfrøði eitt skifti í Ålborg. Júst komin aftur til Føroya í 1996 møtti hann Lenu í bólkinum Next Step og í 1998 gjørdist fyrsta fløgan hjá Lenu "Long Distance" veruleiki, har tey skrivaðu saman og Niclas framleiddi.
Barndómsheimið á Glyvrum var eitt trygt og gott stað, har tónleikur, list, bókmentir, samfelagsviðurskiftir og politikkur seyraði inn við foreldraávirkanini. Hjá foreldrunum fylti serliga klassiskur tónleikur nógv, men har var eisini pláss fyri tí rútmiska.
Mamman, Begga, spældi kassagittar og Niclas tók siðin upp eftir henni. Eftir øllum at døma, hevði abbin hoyrt, at tað lá toluliga væl fyri. Hann tók tí tann tá níggju ára gamla Niclas við í musikkhandilin hjá Alfred í Runavík, har hann fekk sín fyrsta elgittar.
Lakress-upptrekkjarar við umborð
Sum ungur unglingi arbeiddi Niclas millum annað aftan á skúlatíð í kioskini hjá Jørleifi og Elini, beint sunnanfyri Glyvra Bio. Ikki tí, hann var eisini á Bakkafrost og á Lynfrost, men at sleppa at arbeiða í kioskini, var ein góður kjansur at fáa.
- Haldi eg át meira enn eg seldi, minnist hann við einum brosi.
Hugurin til tónleikin og tað søta sást eisini aftur, tá hann fór ein túr til skips. Pápin helt, at ungi Niclas skuldi fáa eitt sindur av innliti í høvuðsvinnuna, og hann fekk kjans við Reynsatindi. Saman við floksfelaganum Rodmundi Nielsen bleiv mynstrað, og við sær umborð hevði hann - umframt arbeiðsklæðir - gittarin og eitt kartong av lakress-upptrekkjarum.
- Eg má hava verið nokk so disiplineraður, tá tað snúði seg um at venja umborð, tí sjálvt um har vóru nógvir filmar í messuni, sum manningin hugdi eftir á frívaktum, hevði eg ikki sæð ein einasta film, tá vit komu í land aftur, smáar tríggjar mánaðir seinni, fortelur Niclas.
Nær goymslan av upptrekkjarum var tóm, minnist hann tó ikki.
Gavst at spæla alment
Fyrsta almenna konsertin hjá Niclasi var í sambandi tær sonevndu SMS-kappingarnar, ið vóru síðst í 70-árunum. Saman við vinmonnum av Skálafjørðinum, teirra millum Edmund Jacobsen (Chase) og Trygva Mortensen (fótbóltsvenjari), fór hann til Havnar við bólkinum Cosmos Factory. Teir vunnu tó ikki – tað gjørdu Playboys – og eina tíð aftaná, tá Niclas hevði hugsað eitt sindur um sítt egna støði, gavst hann at spæla gittar alment.
- Eg minnist, eg hevði keypt ein stóran dýran forsterkara, haldi hann kostaði einar 8000 krónur, sum eg fór aftur í musikkhandilin við og fekk nakað av pengunum aftur, fortelur Niclas.
Nakað frammanundan hevði Cosmos Factory spælt til dans í Kollafirði, og tá blivu bert fimm bilettir seldar. Okkurt mátti henda, so Niclas gjørdi av at fara í sjálvbodna venjingarlegu. Eitt gott ár seinni var hann klárur aftur. Fyrst sum yngsti tónleikari í dansibólkinum Firvaldum, har spælt varð í nógvar tímar, og seinni sum fastur avloysari í rokkbólkinum Skorðum.
- Tað var stuttligt og mennandi at spæla við Firvaldum, sjálvt um tað kanska ikki var mítt slag av tónleiki. Eg minnist, eg hevði keypt mær ymsar fuzzpedalir at seta til gittarin, men tað hildu hinir í Firvaldum lítið um, so eg fekk meira ella minni at vita, at eg var vælkomin at brúka teir sum minst, fortelur Niclas.
Frá Crew til Lenu
Niclas flutti til Danmarkar sum 19 ára gamal, og kom at búgva tætt við eitt nýtt upptøkuhøli í Frederikshavn. Hann hevði smíðað nøkur løg tá, og fór og bað sær tíð til innspæling. Hann gjørdist væl við eigaran og fekk loyvi at brúka upptøkuhølini ókeypis, tá eingin annar var har um kvøldarnar og næturnar. Soleiðis kom kassettubandið Niclas and the Crew til verðina.
Kassettubandið varð væl móttikið og fólk fingu oyrini upp fyri gávunum hjá Niclasi. Seinni gjørdist hann limur í rokkbólkinum Chase, eins og Niclas gjørdi tónleikin til væl umtókta sangleikin Skeyk. Tónleikurin fylti nógv hesi árini, men Niclas, sum var fluttur heim aftur til Føroya, arbeiddi nærum alla tíðina við øðrum eisini – millum annað sum journalistur á Dimmalætting, Sosialinum og í Sjónvarpi Føroya.
Sum 31 ára gamal møtti hann 22 ára gomlu Lenu, sum var komin at syngja í áðurnevnda bólkinum Next Step, har Niclas eisini spældi við. Tað rann saman, og restin er søga, sum mann sigur.
Lívið sum yrkistónleikari hóvar Niclasi væl, tó at tað kann vera eitt óstøðugt lív, tá hugsað verður um tað fíggjarliga.
- Tað er ein spennandi avbjóðing at liva sum tónleikari, tí tá ítriv gerst til arbeiði, eiga bæði tú og onnur at krevja meira av tær, og tann leiklutin mást tú so royna at liva upp til. Nú havi eg eitt yrki, har eg veruliga trívist. Tað er ikki soleiðis, at eg fari til arbeiðis, og bara gangi og bíði eftir at fáa frí, sum eg kanska onkuntíð havi gjørt fyrr. Hóast seinur á sjóvarfallinum, valdi eg at fara eftir tí, sum eg brendi fyri, og tað angri eg ikki, sigur Niclas nøgdur.


text:
Orð: Levi Joensen
Lag: James McGranahan
1. Fikutræ í garð varð plantað,
vón um nógvan ávøkst var;
men hvør vónleyst var at leita,
onga frukt tað træið bar.
Niðurlag: „Trý ár eri eg nú komin,
men ei nakran ávøkst sá.
Høgg tað niður, høgg tað niður!
Hví skal nyttuleyst tað stá?“
2. Men hin góði víngarðsmaður
biður um at spara tað:
„Lat tað standa hetta árið!“
Tolin, eyðmjúkur hann bað.
3. „Eg vil grava, væl tað taða,
gera við tað, alt eg kann;
kanska tað vil ávøkst bera,
meðan árið líða man.
4. Men um tú ei ávøkst finnur,
niður tú tað høgga kann.“
Harrin nú tær bjóðar lívið.
Sál, tak móti tí, hann vann.
5. Nú er nýggjár – hevur Harrin
funnið nakra frukt hjá tær,
ella vil hann høgga træið,
tí tú ongan ávøkst bar?
6. Enn er lív og kraft at fáa
fyri hvønn, sum á hann trýr.
Tak tú tí ímóti honum,
og tær ognast frelsan dýr.


text:
aftan : kvøld
afturrekingur : ein, sum verður rikin aftur, av tí at hann stendst ikki prógvið
alveg(is) : allan veg (líkist altíð)
at : allan vegin at, innat; til, ella yvirfyri. Brúkt sum fyriseting í hvørjumfalli, t.d., Hann bygdi eitt altar at HARRANUM, t.e. hann bygdi HARRANUM altar
ábjóða : bjóða, (smb. áleggja)
ágirnd(arsemi) : havisjúka
beggja : hjá / av báðum
ámilli : ámillum, ímilli
ástbrelni : brelni eftir ást
ávinningur : ágóði, vinningur
berka : gera beran
Christi : Christs
dramblæti : stoltleiki
dugnaður/dugnan : hjálp
dvølja : steðga stytri skeið, bíða
dvøljast : steðga longri skeið, búgva
dýrgoyma : goyma dýrabæran
dýrðmeta : meta dýrdligan
dømisøga : líknilsi
einkið : einki
Eliseus : Grikska Ný-Testamentliga navn E-lisja
endurbøta : gera aftur í stand
endursóna : gera aftur sátt
fimla : fjamska
firra : flyta burt; reka burt
fljótliga : skjótliga, snarliga
forðast : halda sær frá & frá sær
formana : leggja gott niðurí við áminning
fyribúgva : frammanundan búgva til, fyrireika
fyribøting : gerð av bót fyri e.h., (propitiatión)
fyrifram : frammanundan
fyritilætla : frammanundan ætla til, (predestinera)
fyriætla : frammanundan ætla
framganga : ganga fram, økjast á ávísum øki, blóma
framhjá : framvið
frástoyta : gera uppreist (ímóti harradømi)
galeiða : róðrarskúta við segli
Guðhøvdið : tríeindin
góðsemi : góðska
gravhýsi : grøv við duri, høgd inn í klett
Guðslæra : læra um Guð, doktrin
gæta : passa, røkja, vera um
haðanífrá : frá teirri tíð fram
haðani frá : frá tí staði fram
hagarmót : hagar ímót, hagar
harat : har at, at tí, til tess
harav : av tí, hjá tí, tess, útfrá tí
hará : áhann/hana/tað
harfyri : tessvegna, tí
harhjá : hjá honum / henni / tí
harinn : har inn
harum : um hann / hana / tað
harmavreiði : harmslig vreiði
hálátigur : ēin sum letst háur
hásemi : hvussu høgur ein er
heilsemi : integritetur
heldøming : døming til æviga glatan í helviti (en: damnation)
heltikin : settur av djevli
hendi [Guðs] : hond [Guðs]
herí : her í, í hesum
herat : [fram]at hesum
herav : her av, av / hjá hesum
hesa(ra) : hjá / av hesum
hesa(ra) millum : millum hesar
hesar(ar) : hjá / av hesari
hiðanífrá : frá hesi tíð fram
hiðani frá : frá hesum staði fram
hinna : hjá hinum (hvrsf., fleirt.)
holpið : hjálpt (En. holpen, Ísl. holpið)
horva : venda, líta
húss : hvørsfall av hús, t.d. dýrgripir Harrans húss ; sum húsar ; (berist fram sum hús)
hvar[fram]at : [fram]at hvørjum
hvará : hvar á; á hvat, á hvørjum
hvarí : hvar í; í hvat, í hvørjum
hvarum : um hvat
hvarútfrá : út frá hvørjum, við hvat
hvartil : hvar til, til hvat
hvaruppá : uppá hvat
hvaruppiá : uppiá hvørjum
hvarvið : hvar við, við hvørjum
hvatiðso : hvat tað so er
hvønn : [hann] sum
hvøriðenn : hvør tað enn er
hvøriðso : hvør tað so er
hvørja [mans] : hjá hvørjum [manni]
hvørsháttar : hvussu e.h. er háttað; av hvørjum slagi tað er
hvørsumhelst : hvør sum helst
hvørsvegna : av hvørji grund
hvørjir : [teir] sum
hvørjar : [tær] sum (í hvnf.)
hvørt : [tað] sum ; ella um
hvør : [hann / hon] sum ; sum(p)
hvørjum : [teim] sum
hyggiglar : skoðiglar, spegil
innfara : fara inn [í]
innganga : ganga inn [í]
íhuga : hugsa um djúpliga
írista : gravera
karafla : fløska
klárleggja : gera klárt við frágreiðing
kringfara : fara kring um
krumma : hondfull
kvølja : útinna kvøl inná; níva
lærusveinka : kvenkyns lærusveinur
maður : (1) kallmaður, (2) kvennmaður; menniskja
máttur : makt, vald, kraft
mikin : miklan (hvønnfall)
okfelagi : felagi undir sama oki
onkun : einhvønn, onkran
orakkul : orð frá Guði; ella halgidómur
oyða : reyn ; tó ikki oyðimørk
ósiganligt : sum ei kann sigast
ósærstýrligur : ein sum hevur ikki lyndi til at stýra sær
ríkja : ráða, tó vísandi til kong
sannliga : á sannan hátt
sannvísa : vísa at e.h. er satt
skilningur : skil, fatan
skírga : gera reint tvørturígjøgn
skírur : reinur tvørturígjøgn
skreytseyma : brodera
ský : himinhválv, loft
skøkjugera : gera til skøkju
sláturoffur : offur sum verður slátrað
slúrur : drongur
smástavur : hin minsti Hebraiski bókstavur
sneytidólgur : forvitin sneytari
spyrjast : spyrja hvør annan
staðnum : plássinum
staðinum : býinum
stórgera : gera stóran, hámeta
stavkrókur : hin minsti krókur á Hebraiskum bókstavi
stúranarfullsemi : fullsemi av stúran
sútfullsemi : fullsemi av sút
sævar : sjóvar, havs
tabernakkul : tjaldhalgidómur, tjaldbúð
telja : (1) siga frá ; (2) telja tøl
tenja : strekkja
tessháttar : tílíkt, soleiðis háttað
tilsaman : saman
trísinnis : tríggjar ferðir
treða : traðka, troða
trærreisur : tríggjar ferðir
tvá : hvønnfallsháttur av tvey
tveggja : hjá / av tveimum
tvísinnis : tvær ferðir
tvó : tváaði
tværreisur : tvær ferðir
umberni : lyndi til at umbera
umbiðja : biðja um, (tó ikki bøn)
umleyp : G.T. páskirnar, har Guð leyp um blóð-áslett hús
úrvals : tað besta í e.h. úrvali
varðandi : viðvíkjandi
vega, (vegur, vá / vó, vógu, vigin) : drepa
veri : veri [seg]; hugsandi mál
verða gjørt : at henda, tó so, at persónur útinnir hendingina
virðingarótti : óttalig virðing
viðˆ : tá ið týdningurin er við brúki av, við hjálp av, ella við síðuna av; ikki saman við. Sum ved á donskum
vondur : óndskapsfullur
vælvild : ósjálviskur kærleiki
vær : vit, tó um fleiri enn tveir persónar, (pluralis, ikki dualis)
yvirí : yvir í, í, til
[um] ævirmeir : til æviga [tíð]
FKJ orðalisti
aftan : kvøld


text:
Tíðindi
9. januar 2018
Frískúlin hevur sum aðalmál at møta barninum, har tað er. Barnið í síni heild skal tí stimbrast í mun til menningarstig, evni og í ávísan mun áhuga. Tað skal fáa hóskandi avbjóðingar og tá krevst eisini at kenna barnið serstakliga væl. Børn eru ymisk og tí má undirvísingin lagast eftir. Summi krevja meiri tíð, eyka frálæru og venjingar enn onnur. Summi gera stór framstig, onnur meir líðandi og nógv gera tað í lopum. Næmingar kunnu vera stinnir í onkrum og veikari í øðrum. Frískúlin í Havn er uppbygdur við hesum í huga, hann viðurkennir ymiskleikan og metir tískil “serligan tørv” at fata um allar næmingar. Stimbran er eitt lyklaorð skúlans.
Frískúlin er elsti og mest royndi frískúlin í landinum og hevur slóðað fyri at aðrir frískúlar eru settir á stovn.
Í Frískúlanum ganga umleið 40 næmingar í 1 - 6. flokki. Vanliga verða 10-12 næmingar tiknir inn hvørt skúlaár.
Hóskvøldið 11. januar 2018 verður kunnandi fundur í Kaffihúsinum fyri øllum áhugaðum, sum umhugsa Frískúlan sum ein møguleika fyri teirra barn. Á skránni verður kunning um Frískúlan, námsfrøðiliga grundarlagið og gerandisdagin í Frískúlanum. Høvi verður eisini at fáa prát við lærarar, foreldur og næmingar.
www.friskulin.fo
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Í fyrra hálvleiki vóru vertirnir kanska eitt vet betri enn vit, uttan at vit tó vóru trýstir. Tvørturímóti komu vit eisini í fleiri góðar støður, men helst var málleysur javnleikur efir fyrstu 45 minuttirnar á góðari leið.
Hóast vit vóru klárt betri í seinna hálvleiki, vóru tað vit sjálvir, ið hjálptu vertunum í gongd. Fimm minuttir eftir steðgin klutraðu vit í verjupartinum, og endin varð, at Niklas Fríði Jacobsen slapp at senda bóltin í tóma málið.
Vit fullu tó ikki í fátt, men herjaðu á aftur. Fimm minuttir eftir tímaslagið bleiv Hans Jákup Annfinsson, ið bara minuttin áðrenn var komin á vøllin, sendur avstað. Ísakalt smekkaði hann bóltin í málið til javnleik.
Bleiv dysturin dømdur eftir bókini, áttu vit helst trý(!) brotsspørk, men onkursvegna vildu teir gulu ikki spæla við, men góvu tess vegna verturnum tað eina stigið so at siga.
Rættuliga irriterandi var tað beint fyri leiklok, tá Daniel bleiv feldur í kriminella økinum, men púra burturúr vón og viti fekk hann gult kort fyri at royna at snýta seg til brotsspark.
Okkara ungu menn royndu tó alt, teir vóru mentir, og tað skulu teir eiga stórt rós fyri.
Koyr á, HB!!!!
HAGTØLINI
1. deild, 4. umfar: leygardagin 15. apríl 2017 kl. 15.00 í Gundadali - niðari
Giza Hoyvík – HB 1-1 (0-0)
1-0 Niklas Fríði Jacobsen 50’
1-1 Hans Jákup Annfinsson 65’
Gult kort: Adrian Justinussen, Daniel Johansen og Símun N. Samuelsen
Liðið: Mattias Lamhauge – Daniel Johansen, Hjalti K. Djurhuus, Ari Mohr Olsen, Adrian Justinussen (Pætur Ejdesgaard 68), Heri H. Mohr (Páll Joensen 68), Jákup Pauli Breckmann (Hans Jákup Annfinsson 64), Aron Clementsen, Tóri Rasmussen, Símun N. Samuelsen (liðsk.) og Bárður Mittelstein
Óbrúktir eykaleikarar: Christian Eli Zachariasen, Rói av Fløtum, Sveinur Olsen og Bjarni Brimnes
Venjari: Allan Dybczak
Hjálparvenjari: Eilif Petersen
Dómari: Súni Fríði Johannensen
Hjálpardómarar: Regin Egholm og Jónleif Frederiksen


text:
10 góð ráð um leiðslu frá Weick – I
Tú heldur kanska at tú gerst ein betri leiðari, tí tú dugir at taka avgerðir, megnar at gera trupulleikar einfaldari, og dugir at ímynda tær loysnina áðrenn tú tekur avgerð. Taka vit støði í teirri gransking, sum Karl E. Weick hevur gjørt innan leiðslu, fyrisiting og organisatión, so er hetta als ikki tann góði leiðsluhátturin.
Amerikanarin Karl E. Weick, føddur 1936, er kendur fyri at tora at geva leiðslum avbjóðingar um at veruleikin ikki altíð er sum leiðslan sær hann. Hann hevur skrivað fleiri bøkur og greinar um fyriskipan, og hvussu vit skapa meining í einari fyritøku. Karl E. Weick dugir væl at venda okkara hugsanum um fyriskipan og leiðslu á høvdið, og ofta gevur hetta góða meining.
Weick er millum annað kendur fyri at siga at tað er handling, ið skapar hugsanir og meining, og ikki øvugt!
Tí sum hann sigur: ”Hvussu kann eg vita, hvat eg hugsi, fyrr enn eg havi sæð, hvat eg segði?”
Meiningin, og mátin vit hugsa og handla eftir, verður altíð skapt nakað eftir, at vit hava framt handlingina. Tá vit byrja at broyta, er tað oftani ikki fyrr enn aftaná, at sjálv meiningin verður skapað, og vit kunnu greiða frá, hví vit gjørdu júst tað við gjørdu.
Weick verður oftani endurgivin, men hann kann ofta tykjast heldur torskyldur. Hesar komandi tíggju dagarnar fara vit at geva tíggju ymisk viðmæli, ið Weick hevur skrivað um hesi seinastu 40 árini, og sum verða givin til tann meiningsskapandi leiðarin.
1. Talk the Walk
Sum leiðari eigur tú at gera tað tú sigur – tað vil siga: ‘Walk the Talk’.
Men hvussu veitst tú, hvat tú skalt siga ella tosa um, áðrenn tú hevur handlað?
Tí eiga leiðarar at virðismeta grundstøðið í teimum umvendu grundreglunum í: “‘Talk the Walk’ – at finna útav hvat er vert at tosa um, við at hyggja eftir hvussu vit hava gjørt. Tað gevur ikki meining at gera tað vit siga, um vit ikki vita, at tað vit tosa um gevur meining.


text:
Skipsatstøðari I (grundskeið)
Tilmelding - Trýst her
Kunning
- Lestrartíð: ½ ár
- Umsóknarfreist: Flutt fram til 15. jan. 2018
- Skúlabyrjan: 22. jan. 2018
- Fíggjarviðurskifti: Lestrarstuðul
- Útbúgvingarstovnur: Sjónám
- Útbúgvingarstaður: Klaksvík
- Kunning: Skeiðið kann ikki takast umvegis sjálvlestur
Raðfesting
Sjónám bjóðar út grundskeið og endaskeið samstundis.
Endaskeiðið verður raðfest framum grundskeiðið á vári. Grundskeiðið er raðfest framum endaskeiðið á heysti.
Skeiðini verða hildin, treyta av, at nóg nógv tekna seg.
Verður raðfesta skeiðið avlýst, so verður hitt skeiðið hildið, treyta av, at nóg nógv tekna seg.
Alment
Nógv fólk í leiðandi størvum hava byrjað starvsleið teirra í sjóvinnuflokkinum hjá Sjónámi. Talan er bæði um fólk í føroysku fiskivinnuni og útlendskari fiskivinnu. Eisini hava fólk í altjóða sigling og í frálandavinnu byrjað sína yrkisleið á sjónum hjá okkum.
Í august 2014 byrjaði fyrsti flokkurin eftir nýggju skipanini. Nýggja heitið er “grundskeið í útbúgving til skipsatstøðara.”
Útbúgvingin er ein lógásett framtíð til sjós og sostatt vegurin til fylgjandi vinnubrøv og førleikaprógv:
- skipari
- dekkari
- skipsførari
- motormaður
- skipsatstøðari
- dugnaskaparbræv í sigling
- stýrimaður á 1, 2, 3 og 4. stigi
- vaktarhaldsprógv til brúgvatænastu
- og vaktarhaldsprógv til maskintænastu
Endamál
Grundskeiðið í útbúgvingini til skipsatstøðara skal geva næminginum grundleggjandi ástøðiligar og verkligar førleikar, so at næmingurin er førur fyri at átaka sær alt fyrifallandi arbeiði á dekki og í maskinrúmi umborð á skipi á tryggan og fullgóðan hátt.
Útbúgvingin til skipsatstøðara skal lúka krøvini til sjóvinnu og vaktarhald sbrt. STCW sáttmálanum, áseting VI/1 um grundleggjandi upplæring í trygd og ástøðiliga partinum sbrt. Áseting II/4 um vaktarhald.
Endamálið við grundskeiðnum í útbúgvingini til skipsatstøðara er harumframt at virka sum fyrsti partur í framhaldandi útbúgving við sigling og endaskeiði til fulltiknan skipsatstøðara.
Førleikamál
Grundskeiðið til skipsatstøðara skal geva næminginum neyðugu amboðini at menna seg í tí bindandi felagsskapi, sum neyðturviliga er í einari skipsmanning.
Førleikamálini fevna um ta vitan, tey evni og teir førleikar, sum næmingurin skal røkka á grundskeiðnum.
Sí meira um nágreinilig førleikamál í galdandi kunngerð um grundskeið í útbúgving til skipsatstøðara. Her kanst tú taka niður nevndu kunngerð av netinum. Kunngerð nr. 88 frá 4. august 2014
Upptøka
Skúlin hevur ábyrgdina av upptøku til grundskeið í útbúgvingini til skipsatstøðara, og skúlin hevur ábyrgdina av, at umsøkjarar lúka upptøkukrøvini.
Til upptøku á grundskeið í útbúgvingini til skipsatstøðara skal umsøkjari hava staðið fráfaringaroynd fólkaskúlans og verða fyltur 17½ ár.
Umsøkjari, sum er fyltur 16 ár, kann tó verða upptikin á grundskeið í útbúgvingini til skipsatstøðara, um viðkomandi umsøkjari hevur gjørt útbúgvingaravtalu við eitt reiðarí.
Upptøka til útbúgving til skipsatstøðara krevur, at umsøkjari hevur galdandi heilsuprógv fyri sjófólk uttan avmarkingar og er skikkaður til útkikk.
Próvtøka og prógv
Próvtøkur og eftirmetingar skulu viðgerast sbrt. kunngerð um próvtøkuskipan fyri maritimar útbúgvingar.
Eftir staðið grundskeið við nøktandi úrsliti skrivar skúlin út prógv. Skúlin skrivar eisini eitt førleikaprógv í samsvari við krøvini í kunngerð um førleikakrøv til sjófólk og um sjóvinnubrøv.
Er næmingurin undir 18 ár eftir skeiðslok, fær viðkomandi ikki útskrivað førleikaprógv, men viðkomandi næmingur fær eina váttan fyri staðið skeið. Førleikaprógvið kann útskrivast, tá ið viðkomandi næmingur er vorðin 18 ár.
Les meira í galdandi kunngerð um grundskeiðið í útbúgvingini til skipsatstøðara her.
Skúlin gevur rætt til
Saman við 9 mánaðar siglingartíð við skipi yvir 20 BT fæst atgongd til framhaldandi lestur til skipara sum byrjar 17. august 2017.
Grundskeið sum skipsatstøðari + dugnaskaparroynd + 3 mánaðir siglingartíð við havgangandi skipum yvir 20 BT gevur rætt til at verða stýrimaður á handilsskipum millum 20 - 99 BT út á 200 fjórðingar frá grundlinjunum t.e. stranda- og heimasigling.
Grundskeið sum skipsatstøðari + dugnaskaparroynd + 3 mánaðir siglingartíð við havgangandi skipum yvir 20 BT gevur rætt til at verða skipari og stýrimaður umborð á fiskiskipum millum 15 - 24 metrar til longdar, og við einum dimensiónstali á 100 ella yvir út á 200 fjórðingar frá grundlinjunum t.e. eisini stranda- og heimasigling.
Kunning: Dugnaskaparroyndin kann veljast frítt við skúlabyrjan.
Eitt annað endamál við grundskeiðinum er rætturin til framhaldandi lestur til endaskeið í útbúgving til skipsatstøðara. Eftir at hava verið í starvi sum ófulltikin skipsatstøðari umborð á havfarandi handilsskipi størri enn 20 BT í minsta lagi í 6 mánaðar ber til at byrja endaskeið.
Sí meira um endaskeiðið her.
Sí "flow card" til fulltiknan skipsatstøðara og til fulltiknan dekkara
Tilmelding
Møguligt er at tilmelda seg á tilmeldingarskipan Sjónáms á www.sjonam.fo. Eisini ber til at senda Sjónámi umsókn tygara saman við avriti av fráfaringarroynd fólkaskúlans, heilsuváttan og føðibrævi við telduposti til sjonam@sjonam.fo ella við posta:
Sjónám
Faktorsvegur 14
700 Klaksvík
Upptøka
Tikið verður inn eftir tí raðfylgju, sum umsóknirnar koma inn, treytað av, at umsóknirnar lúka upptøkukrøvini og at pláss er.
Sjóvinnubrøv v.m.
Vísandi til galdandi kunngerð nr. 105 frá 5. august 2015 um sjóvinnubrøv og førleikakrøv til manning við skipum krevst ofta góðkend útbúgvingarbók fyri at fáa sjóvinnubræv. Meira nágreinilig kunning um sjóvinnubrøv og førleikakrøv sæst her.
Her kanst tú taka útbúgvingarbókina niður av netinum: Útbúgvingarbók
Innivist til næmingar
Sjónám kann ikki veita lesandi innivist, men vit kunnu vísa til kunningarstovuna og Tekniska Skúla, sum kunnu útvega innivist. Eisini ber til at søkja eftir íbúð í lokalu fjølmiðlunum.
Annað
Um ivamál stinga seg upp ert tú vælkomin, at seta seg í samband við Sjónám á telefon 66 58 88.


text:
24 tímar angrirætt á flogferðaseðlar
Vit bjóða kundum okkara møguleika at angra keypið innanfyri 24 tímar frá, keypið er gjørt og fáa allan peningin aftur, tó í seinasta lagi tríggjar tímar áðrenn fráferð.
Um tú hevur bílagt eina ferð við Atlantic Airways og kanska skrivað skeivt navn, valt skeivan dag ella angrað títt keyp, kanst tú fáa allan flogferðaseðilin endurgoldnan, um tú setur teg í samband við okkum innan 24 tímar frá keypstíðspunktinum.
Hvussu geri eg tað?
Tú kanst ringja til søludeild okkara á +298 34 10 00 ella senda ein teldupost til [email protected]
Minst til at viðmerkja navn á ferðandi og bókingarnummar - restini taka vit okkum av!
Hvat um eg angri mítt keyp, og tit hava stongt vegna vikuskifti ella heiligdagar?
Tað týdningarmesta er, at tú gert vart við teg innan teir 24 tímarnir eru farnir. Send okkum ein mail á [email protected] við omanfyrinevnda. Tá er tað tíðspunktið, ið vit hava móttikið tín teldupost, ið er galdandi.
(Serligar treytir eru galdandi fyri bólkaferðir og pakkaferðir. Hesar verða upplýstar í bíleggingarsamskiftinum.)


text:
Ingi Samuelsen
01.07.2015 - 17:36
Ítróttur > Ítróttur > Golf
Tað gekk eitt sindur betri á hjá føroyingunum á golfvallunum á Jersey í dag. Serliga hjá monnunum. Allir fýra spælararnir brúktu færri sløg enn í gjár.
Ragnar Isaksen gekk tey 18 holini á Royal Jersey Golfclub í 85 sløgum, svarndi til 13 yvir par. Tilsamans hevur hann brúkt 179 sløg og betraði sína plasering við seks plássum til nummar 51.
Óskar Eiríksson liggur næstbest av føroyingunum. Hann brúkti 89 sløg í dag, og liggur samanlagt á 61. plássi.
Bo Knudsen, sum hevði eina katastofurundu í gjár, brúkti 87 sløg í dag og liggur á 61. plássi saman við Janusi Norðberg, sum brúkti 92 sløg í dag.
Finngerð Sólbjørg Clarc brúkti fimm fleiri sløg á hini breytini, La Moye Golfclub, í dag, og tað er tekin um, at henda breytin er truplari at spæla. Hon brúkti 88 sløg í dag, og bisti tvey pláss niður á 15. pláss
Í liðkappingini liggja føroysku menninir framvegis á 17. plássi, nú 14 sløg upp til St. Helena á 16. plássi


text:
Tíðindaskriv
04.11.2014 - 02:12
Tíðindi > Samfelag & Politikkur > Landspolitikkur
Løgmaður hevur framvegis álit á landsstýrismanninum í vinnumálum. Løgmaður heldur ikki, at málið um peninganýtsluna hjá Strandferðsluni í 2013 skal hava avleiðingar fyri landsstýrissessin hjá Johan Dahl.
- Landsstýrismaðurin í vinnumálum hevur latið mær eina frágreiðing um málið. Játtanir hjá landinum skulu haldast. Málið kundi helst verið handfarið betur, men eftir mínum tykki kann landsstýrismaðurin ikki lastast í tann mun, at hann eigur at verða koyrdur frá. Eg haldi ikki, at landsstýrismaðurin hevði stórvegis møguleikar at handla nógv øðrvísi, sum støðan var Strandferðsluni í fjør, sigur Kaj Leo Holm Johannesen, løgmaður.
Løgmaður hevur biðið landsstýrismannin um bera so í bandi, at slík meirnýtsla ikki kemur fyri aftur.
Strandfaraskip Landsins er nú partur av Búskaparskipan Landsins, og hetta skal tryggja eitt neyvari eftirlit við fíggjarstýringini. Stovnurin hevur fingið álagt at gera uppskot til nýggja roknskaparreglugerð og eina neyvt útgreinaða fíggjarætlan. Vinnumálaráðið hevur somuleiðis endurskoðað mannagongdirnar í sambandi við játtaneftirlit.


text:
Tíðindaskriv
11.04.2015 - 13:42
Tíðindi > Samfelag & Politikkur > Landspolitikkur
Á flokstinginum í Runavík 11. apríl 2015 varð nýggja heimasíðan hjá Tjóðveldi løgd fram.
Á nýggju heimasíðuni eru allir upplýsingar um, søgu, skipan, virksemi, avrik og politisku mál floksins. Har ber til at tekna seg sum lim og at stuðla flokkinum.
Heimasíðan fer at bera fesk tíðindi, myndir, sjónbond og kjak – eins og virksemið hjá flokkinum á Facebook og øðrum miðlum sæst á síðuni.
Á nýggju heimasíðuni ber eisini til at lesa og leita í teimum nýggju stevnumiðunum, sum Tjóðveldi samtykti herfyri.
Flokkurin er helst tann fyrsti nakrantíð í Føroyum, sum hevur orðað og samtykt hugsjónir, visjónir, politikk og ítøkilig mál fyri øll samfelagsøki.
Og til ber við leitiskipan at finna beint á, hvat flokkurin vil og stendur fyri um alt frá fullveldismálum, búskapar- og fíggjarpolitikki, vælferð, útbúgving, vinnupolitikki, heilsumálum, mentan og list, orku, økismenning, náttúruvernd, pensjónum, bústøðum, uttanríkismálum, eldrapolitikki, ungdómspolitikki, arbeiðsmarknaði, rættartrygd, javnstøðu, familjupolitikki o.s.fr.
Les meira um flokstingið við at trýsta á her.


text:
Útvið 1 mió. tons av alifiski frá Kili næsta ár
Kili ætlar at framleiða umleið 900.000 tons av alifiski í 2013. Hetta er ein øking uppá 50% í mun til 2011.
Kilenska havbúnaðarfelagið Friosur roknar við, at framleiðslan í 2012 fer at liggja um 800.000 tons av alifiski. Helvtin, umleið 400.000 tons skal vera atlantiskur laksur. Hetta segði nevndarformaðurin Jose del Rio á ráðstevnuni North Atlantic Seafood Forum seinastu viku.
Jose del Rio vísir á, at lágu laksaprísirnir gera, at spurnartekin helst kann setast við um kilenskir alarar klára at framleiða væntaða vøksturin.


text:
Ein heimasíða er eitt hent amboð.
Hon virkar sum ein sýnisgluggi fyri fyritøkuna ella persónin, sum eigur hana. Eftir mínum tykki skal hon vera einkul at brúka, t.v.s. at tað skal vera lætt at finna alt, sum er á síðuni, so ein ikki villist inni á henni. Hon skal samstundis hava eina snøgga sniðgeving og mynda fyritøkuna/persónin á besta hátt.
Hon kann eisini bjóða ymiskar tænastur, alt eftir, hvat fyritøkan hevur at bjóða.
Eigarin ella tann fyritøkan/persónur, ið røkir hesa síðu við dagførdum tilfari og upplýsingar, skal kunna gera hetta á einfaldan hátt, so tað ikki verður eitt knoss.
HH-Support bjóðar eina serliga tænastu á sínari síðu, upplestur av øllum tekstum á síðunum. Hetta til stóra gleði fyri tey, sum kunnu hava trupult at lesa tekst av ymiskum orsøkum.
Tænastan eitur Read-Speaker og sæst týðiliga ovast á hvørjari síðu.
Og her er tað, at undirritaði onkuntíð kennir seg sum eit stórt spurnartekin! Á summum øðrum heimasíðum sæst nóg illa, at tey bjóða hesa tænastu, sjálvt um hon er tøk. Hon er sett til viks, summa tíðir niðast á síðuni, ella eyðmerkt við so lítlari stødd ella ímynd, at tey, sum skulu brúka tænastuna, ikki gáa eftir, at hon er til. Ofta bilar sjónin, og so kunnu tey ikki finna hana. Og ongastaðni sæst ein lítil upplýsing um, at hon er tøk.
Orsøkina finna vit sum oftast í sniðgevingini.
Fyritøkan, sum eigur síðuna, ella tað virkið, ið hevur smíðað hana, hevur ofta eina løgna áskoðan um, at "hasin knappurin riggar illa til ta sniðgeving, vit vilja hava".
Hesi gloyma, at tænastan verður sera lítið verd, um hon ikki er sjónlig, t.v.s. at funktionaliteturin verður burtur. Og teir brúkararnir, tey eisini vildu hava, fara so ikki at brúka teirra síðu.
Fyritøkan ella persónurin eigur at tillaga sniðgevingina soleiðis, at tann góði "knappurin" sæst týðiliga. Hetta uttan at nerva teir brúkarar, ið ikki hava henda góða knappin fyri neyðini.
Mítt besta ráð um hetta er, at lesiknappurin altíð stendur har, sum lesarin byrjar at lesa, og at allar heimasíður helst brúka somu sniðgeving av knappinum. Brúkararnir kenna knappin aftur beinanvegin, og so brúka tey tænastuna, og so er kostnaðurin av tænastuni ikki burturspiltur :-)
Høgni Højgaard
Far niðast á síðuni fyri at gera viðmerkingar!
Bloggur Forsíða Nýtt innlegg Eldri innlegg


text:
Kiran Jóanesarson
12.01.2018 - 09:03
Fiskur > Tíðindi > Føroyar
Uppsjóvarskipið Høgaberg kom fyrr í vikuni á Fuglafjørð, har teir skulu landa. Tá ið teir komu á Fuglafjørð, máttu teir leggja seg at bíða til teir áttu tørn, av tí at fleiri skip longu vóru í bíðirøð.
Høgaberg hevur fiskað makrel vestan fyri Hetland, og fiskiskapurin hevur verið góður.
Teir hava 1300 tons, sum teir skulu landa til Pelagos í dag, og upplýst verður, at talan er um góða stødd, sum skipini fáa - umleið 400 gramm.
Annars verður sagt frá bæði svartkjaftafeltinum og makrelfeltinum, at fiskiskapurin í løtuni er smáligur.


text:
Wenzel umboðar Ford og Volvo í Føroyum, okkara starvsfólka hópur telur 22 fólk, ið øll virka fyri best møguligu tænastuni.
Leys størv í løtuni:
Søluleiðari
P/F Wenzel søkir eftir ágrýtnum søluleiðara at standa fyri søluni av Volvo og Ford bilum í Føroyum.
Í sambandi við at P/F Wenzel hevur fingið nýggjar eigarar, er nýggj og spennandi ætlan løgd fyri felagið, har málið er, at P/F Wenzel skal verða ein av førandi bilasølunum í landinum.
Arbeiðsøki
Søluleiðarin verður partur av sølutoyminum hjá Wenzel og vísir beinleiðis til stjóran. Umframt søluleiðaran starvast 2 onnur fólk á søludeildini. Ein týðandi partur av uppgávuni verður at selja, samskipa og styrkja søluna og kappingarføri hjá felagnum.
Vit bjóða
Vit bjóða eitt spennandi og avbjóðandi starv í eini fyritøku, har stórar og nýggjar ætlanir eru fyri framman.
Førleikakrøv
Vit vænta, at tú hevur viðkomandi útbúgving ella royndir - tó er hetta eingin treyt. Umsøkjarar við bilsøluroyndum kunnu hava fyrimun. Tú skal hava góð samstarvsevni, verða røkin, verða ábyrgdarfull/ur, álítandi og duga at veita kundum okkara eina góða og nærverandi tænastu. Tú dugir væl at arbeiða sjálvstøðugt, dugir væl at skipa arbeiðið og hevur góðar málførleikar.
Setanar- og lønarviðurskifti
Starvið verður sett skjótast tilber ella eftir nærri avtalu, tí vit bíða fegin eftir tí rætta. Løn og setanartreytir eftir nærri avtalu í samráð við stjóran.
Meira at vita
Vilt tú hava meira at vita um starvið, ert tú vælkomin at seta teg í sambandi við Rúni Djurhuus, stjóra, á tlf. 50 55 50 ella við t-posti til rd@wenzel.fo.
Umsókn
Umsókn við avritum av prógvum, CV og viðkomandi skjølum skal sendast til rd@wenzel.fo..
Umsóknarfreistin er fríggjadagin 19. januar 2018.
Allar umsóknir verða viðgjørdar í trúnaði.
Fólk at gera bilar klárar
Vit søkja eftir einum røskum fólki, at gera nýggjar og gamlar bilar klárar.
Vit vænta, at tú ert álítandi, røkin og fyrikomandi. At tú hevur evni at samstarva og arbeiða sjálvstøðugt. Tú skalt hava koyrikort, og tað er ein fyrimunur, um tú hevur royndir innan hetta økið frammanundan.
Lønin verður ásett eftir nærri avtalu við atliti til royndir. Meiri fæst at vita um starvið, við at skriva til Rúna Djurhuus á rd@wenzel.fo.
Hjá Wenzel er tað umráðandi, at okkara starvsfólk trívast og at okkara kundar eru nøgdir, tí virka vit í gerandisdegnum fyri, at vit í góðum arbeiðsumhvørvi veita góða tænastu. Vit tryggja okkum, at okkara vitan um bilverðina verður støðugt dagførd, soleiðis at vit eru fakliga væl fyri.
Í dag arbeiða 22 fólk hjá P/f Wenzel, fleiri teirra hava drúgvar royndir hjá Ford og Volvo í Føroyum.
Skrivlig umsókn merkt “Klárger” saman við prógvum, viðmælum v.m. skal sendast í seinasta lagi 1. februar 2018 til:
P/F Wenzel
Postboks 3043
110 Tórshavn
Att: Rúni Djurhuus
ella til rd@wenzel.fo
Ert tú okkara nýggi bilsmiður?
Vit leita eftir einum dugnaligum bilsmiði at arbeiða á okkara verkstaði.
Vit vænta, at:
- tú ert álítandi, røkin og fyrikomandi
- tú arbeiðir sjálvstøðugt
- tú dugir væl at samstarva
Lønin verður eftir nærri avtalu. Ring til Jákup á tlf. 23 55 06, um tú vil hava meira at vita um starvið.
Hjá Wenzel er tað umráðandi, at okkara starvsfólk trívast og at kundar okkara eru nøgdir. Tí virka vit fyri, at vit í góðum arbeiðsumhvørvi veita kundum okkara góða tænastu. Vit tryggja okkum, at vitan okkara um bilar verður støðugt dagførd, soleiðis, at vit altíð eru í fremstu røð fakliga.
Í dag arbeiða 22 fólk hjá P/f Wenzel, fleiri teirra hava drúgvar royndir hjá Ford og Volvo í Føroyum.
Skrivlig umsókn merkt “Bilsmiður” skal, saman við prógvum, viðmælum o.ø, sendast til:
P/F Wenzel
Postboks 3043
110 Tórshavn
Att: Jákup Hansen
ella til jakup@wenzel.fo


text:
Vit vita av, at Teitur Lassen er ein fleirfasetteraður listamaður, sum vit kunnu seta nógv spjøldur á. Hann er sangari, tónleikari, hevur faktist eisini roynt seg sum ummælara, og sum tónaskald fevnir hann breitt um pop og kompositiónstónleik, eins og hann í heilum samstarvar við áhugaverd listafólk kring heimin. Fyrradagin kom enn eitt spjaldur, tá Kirkesangbogen kom út og Teitur kann nú kalla seg sálmaskald.
Tað tekur neyvan nakran á bóli, at teir báðir, Bach og Laub eru umboðaðir í nýggju donsku kirkjusangbókini ella at U2 og Kim Larsen hava hvør sín sang við í hópinum. Men okkara egni Teitur Lassen hevur altso heili 8 sálmar í nýggju bókini.
Teitur greiðir frá, at hann varð biðin um at skriva sangir og at vera við í verkætlanini, tá ið hon byrjaði: “Nógv fólk hava verið við og hava sent sangir inn og síðani hevur ein redaktión valt tilfar og roynt at savna saman gamalt tilfar, yrkingar og løg td. Anne Linnet, Simon Grotrian, sum passa til. Síðani hevur tilfarið verið royndarsungið í ymiskum kirkjun fyri at vita hvussu tað hóskar til felagssang. Tað er altavgerandi at teksturin og melodiurin situr soleiðis, at tú skal kunna syngja tað í fyrstu roynd. Sjálvur havi eg skrivað nýggjar tekstir saman við td. Jonas Breum og Dy Plambeck og havi eisini sett tónleik til orð av Ole Sarvig (Utroligheds frø) og Johannes Johansen (Bag gardinet). Uden dig eru orðini úr Goldbergs depressiónstest, sum eg havi sett upp til at vera ein sálm saman við Per Worm. Eisini er a capella sangurin Walking Up a Hill av Story Music vorðin týddur til dansk Højens top”.
Rasmus Nøjgaard, formaður í bólkinum, sum stendur fyri nýggju donsku Kirkjusangbókini orðar ætlanina við bókini soleiðis: “Kirkesangbogen udstikker et nyt spor mellem Den Danske Salmebog og Højskolesangbogen, og formidler kristen tro på en spørgende og søgende måde. Den præsenterer en bred vifte af musikalske og tekstlige udtryksformer, der skal videreføre og styrke den vigtige danske fællessangstradition”.
Seinastu dagarnar havi eg hoyrt ørkymlandi tos frá annars skilagóðum fólkum um at melda seg úr føroysku fólkakirkjuni. Eg gangi út frá, at tað er ein reaktión móti biðitiltakinum, sum var á Vaglinum leygardagin, men eg haldi tað er stórt spell. Lutvíst av tí, at tiltakið ikki var fyriskipað av føroysku fólkakirkjuni, sum hervið ikki kann ábyrgdast ella straffast fyri tað, men lutvíst eisini, tí eg haldi, at kirkjan kann so ómetaliga nógv, sum nútíðarmenniskjað hevur tørv á. Her hugsi eg um nakað av tí sama, sum verður sagt í viðmerkingini hjá Rasmus Nøjgaard í tí opnu, ivandi og spyrjandi vinklingini í mun til lív og trúgv. Okkum tørvar eina kirkju sum rammu kring okkara stóru lívshendingar, men okkum tørvar eisini eitt rúm til at ivast, søkja og spyrja í. Trúgv, sum skal trýstast, klamsast ella bumbast niður yvir onnur, sigur mær einki. Mín trúgv er full av svartasta iva, men eisini smáum blettum av ljósagrønari vón og takksemisgleði (ringt at lata vera, tá nú skaparaverkið foldar seg út beint uttan fyri vindeygað, sum tað ger í hesum døgum) og so kann tað í grundini gera mær tað sama um Guð býr í okkara heila, í grønu bløðunum á trøunum ella um hann er soulsangari í tí himmalska.
Innleggið hjá Jógvani Fríðriksson, bispi, á Vágaportalinum í gjár er klæðiliga fult av iva. Undir yvirskriftini “Nei verður ja” talar bispur fyri iva, eftirtanka og eyðmýkt. Innleggið er fult av náði og fyrigeving og endar við eini áminning um eyðmýkt: “Vit kristnu mega vera eyðmjúk. Undan okkum ganga menniskju inn í Guðs ríki, sum vit eina veika løtu meta uttanfyri Guðs ríkis møguleika. Eftir at hava skipað skrúðgonguna í tí kirkjuliga í skjótt tíggju ár, er tað vælsignað at vita, at væl frægari maður tekur sær av skrúðgonguni inn í Guðs ríki. Amen. Orðið: “Tollarar og skøkjur ganga undan tykkum inn í Guðs ríki.”. Eyðmýkt er somuleiðis eitt lyklaorð í tekstinum hjá Teiti Lassen og August Bovin Bobjerg; “Højens top” – í hesum føri er tað eyðmýkt yvir fyri sjálvari jørðini, skaparaverkinum og undran um jarðarlívið og okkara stuttu vitjan á jørðini.
Eyðmýkt, iðran, ivi og eftirtanki eru ikki heroiskar dygdir, men grundleggjandi partar í huganum hjá einum hugsandi menniskja. Tað er fyrimyndarligt, at danska fólkakirkjan og bispur okkara tora at lata ivan ráða eina løtu, tí sjálvt um ivin ikki altíð er hugaligur, so er hann rúmligur og sjálv rúmligheitin má vera fullkomiliga grundleggjandi fyri eina fólkakirkju, sum jú skal rúma øllum.


text:
Úr at gera hjá Havsbrún
20.04.2014 - 19:22 - Kiran Jóanesarson
Á Havsbrún í Fuglafirði hava tey úr at gera í hesum døgnum, virkið hevur tikið ímótir uml.50.000 tonsum av svartkjafti higartil í ár.
Starvsfólkini á Havsbrún hava nokk at síggja til, tá ið tey skulu til arbeiðis í morgin skulu tey í holt við at landa Tróndur í Gøtu, og landingarnar koma bóltandi so við og við. Christian í Grótinum er farin til Íslands at landa, av tí at bíðitíðin er ov long í Fuglafirði.
Vit tosaðu við Hartvig Joensen frá Havsbrún fyri løtu síðan og hann greiðir soleiðis frá.
- Vit hava tikið ímótir uml.50.000 tonsum av svartkjafti, og tað er nakað meira enn vit høvdu tikið ímótir sama tíðarskeið í fjør.
Vit tóku ímótir tilsamans 160.000 tonsum av svartkjafti í fjør, men vit mangla summari enn, so vit bíða spent til svartkjaftatíðin er av, so vit síggja tølini fyri í ár.
Tá ið Tróndur í Gøtu hevur landað sína last, verður tað Vilhelm Þorsteinsson, ið skal landa 1200 tons til Havsbún.Aftaná koma Atlantsfarið við fullari last uml. 1300 tonsum, Slættaberg, ið hevur uml. tað sama og síðan Norðborg, upplýsir Hartvig Joensen, leiðari á mat og olju deildini hjá Havsbrún í Fuglafirði í samrøðu við Skipsportalin í dag.


text:
- Tíðindi, mentan og ítróttur
Stórur áhugi fyri at vísa gerandislívið í Føroyum
Tá freistin, at senda inn myndir til framsýningina, "Eitt ár í Føroyum," var úti fyri tveimum vikum síðani, hevði Norðurlandahúsið fingið 632 myndir sendandi, skrivar Norðurlandahúsið á heimasíðuni.
Uppskotið, við "Einum ári í Føroyum," var, at fáa føroyingar at avmynda gerandisdagin í eitt ár, fyri síðani at savna allar myndirnar saman á summarframsýningini, sum verður frá 7. juni til 20. august.
Tað var stutt fyri flaggdagin í fjør, at Norðurlandahúsið kunngjørdi ætlanina, og heitti á allar føroyingar um at taka myndir og senda tær inn, so felagssøgan hjá føroyingum frá flaggdegnum 2016-2017 kundi forteljast.
89 myndatakarar hava tikið tær til samans 632 myndirnar, sum eru komnar inn til dokumentarprosjektið. Hvørt myndafólk slapp í mesta lagi at senda 10 ymiskar gerandismyndir inn til verkætlanina.


text:
Cap Negret 10 frá 22 jan til 08 feb 2012
Hesir rasaðu runt uttanfyri altanuna hjá okkum, stuttligt at síggja
Leygarkvøld og vit eru farin út at fáa okkum pizza
Sera hyggiligt stað, vit hava verði her fyrr :o)
Hesir drønaðu runt leingi beint uttanfyri altanuna hjá okkum, har var lív í :o)
Sunnudagin fóru vit aftur ein spaseritúr framvið strondini, mega gott veður
Sponsk hús
Sær út sum at spanska familjur brúka nógv tað, at eta úti saman á strondini.
Sóðu fleiri vældekkaði borð :o)
Mánadagin var eingin fiskur so vit fóru ein túr til Calp, vit hava verði her
fleiri ferðir men ongantíð verði uppi á stóra steininum. Umráði kallast
Natural
Park of Penyal d'Ifac
Steinurin er 332 m høgur og har liva uml 300 djórasløg og sera nógvar sjálvsamar plantur. Ein tann minsta friðaða natúrpark í Europa
Sera vakurt
Vit møttu tveimum fjallaklintrarum og vit, sum høvdu gloymt okkara
klintriútgerð og tímdu ikki oman til bilin aftur eftir útgerðini :o)
Nógvur fuglur serliga nógv likka og spakar vóru tær
Eitt hol í steininum
Ein tunnil ígjøgnum stóra steinin
Her eru vit so í hinum endanum
Her manglar ikki so nógv at fara heilt upp, men eingin gøta so vit tímdu
(les: Laila tordi ikki) ikki
at klintra upp :o)
So gongur leiðin omanaftur
Reyða strikan á kortinum er gøtan niðan. Ein sera góður túrur, her mugu vit
fara aftur
og hava Gudmundur við :o) Her eru vit farin á Hotel Cap Negret, sum liggur einar 100 metrar frá okkum
Gudmundur hevur fingið 10 í sponskum, 10 er hægsti karakterur her í Spania,
so tit kunnu ætla vit eru stolt av honum :o)
Ein rúgva av seglbátum beint uttanfyri altanuna hjá okkum :o)
So er sunnudagur aftur og so ein langan spaseritúr. Tokbanin aftanfyr
Gudmundur, vit eru tætt við ítróttarøki í Altea
Hettar er áin Rio Algar í Altea. Motorvegurin aftanfyri
Pappírsklipp :o)
Sjálvt í januar verður grasplenan sligin :o)
Ein kajak
Mikudag hevur Gudmundur fríð og vit eru onkuntíð og spæla Padel, sum
Gudmundur venur hvønn týsdag
Mega heitt at spæla í dag
Anja og hennara Room-made, tær búgva saman í Benidorm
Gudmundur glaður tá vit hava gestir, bomm á borðinum :o)
So upplivdu vit at síggja kava í fjøllunum í Spania fyrstu ferð í 7 ár, siga tey
her :o)
Her hevur verði um 10 hitastig og nú kl 18 eru 6 hitastig uff uff kalt
So eru vit báðir í ferð við at tilreiða eina máltíð
Vit hava fingið lækran saltfisk frá Róa Egholm og hettar er úrslitið,
smakkaði sera
gott, eftir okkara egnu uppskrift (partvís Róa´sa) :o)
Laila heldur hettar líkist jólapynt hehe hon er bara øvinsjúk at rætturin sær so gott út :o)
Vit vóru eisini ein túr úti at eta saman við Per og Helle á EL Italiano, mega hyggiligt
Fríggjamorgun 3 feb 12
So bankaði Húsavørurin hjá okkum uppá og segði at 2 politibilar stóðu uttanfyri í ferð við at ringja eftir kranabili at fjerna campingvognin. Politii hevur klistra hesa
plakatuna uppá rútin fyri nøkrum døgum síðani. Vit roknaðu við at tað fór at ganga ein rúm tíð til teir gjørdu nakað meira, men nú stóðu teir her. Eg leyp avstað eftir
bilinum og koyrdi niðan til campingvognin. Húsavørðurin hjálpti mær úr knípuni og eg slapp avstað við vogninum uttan bót :o) puha
So nú stendur vognurin í Benidorm á einum
Camping Benisol, sum eisini hevur eitt
pláss til longterm parking, kostar 1€ um dagin. Her er væl avstongt
Fríggjakvøldi var eitt lítið Cirkus í Altea og vit fóru ein túr
Ikki so stórt men men
Her gongur ein millum okkum við einari slangu
Isak sær meira spentur út enn Gudmundur :o)
2 skjalbøkur
Hesar eru nakað størri enn tær, sum Gudmundur eigur
Aftur ein slanga
Øll sum høvdu hug at nerta við slangurnar sluppu
WOW mega farligt
Hendan Skjalbøkan er mega stór
Aftur ein sera stór slanga
Ja nú tordi Gudmundur at kela slanguna :o)
Bob Esponca var eisini við í show´inum
Hesin dýkkar saman við Piratfiskum, mega farligt søgdu tey í hátalarunum
Men haldi hasir í karinum vóru spakir
Ein krokudilla var eisini
Ein vaskibjørn
Mamma Isak, sum vit vóru saman við
Leygardagin avtalaðu vit at fara at fáa okkum tabas saman við Isak og Torill,
kalt men gott veður
Teir báðir hyggaðu sær óført
Aftaná fóru vit heim til tey ein túr og so heim at gera heimagjørda pizza,
sera hyggiligur dagur. Eisini bjóðaðu tey okkum við til Granada at standa skí,
beiggi hennara er
skí-lærari og býr í Granada, vit fara avstað fríggjamorgun tíðliga og heim aftur mánadagin eftir, er uml 4 tímar hvønn veg at koyra. Eisini er eitt sera stórt og
flott slott har á leið Alambra tað kendasta og mest vitjaða staði í Spania, sleppa bara 6.600 fólk inn um dagin og eru meira enn 2 mió vitjandi hvørt ár. Alambre er verdens
ottanda vidunder. Torill hevur verði í Granada sera oftani og eisini fleiri ferðir á slottinum, so tað verður spennandi at síggja og hoyra um slotti við henni sum guide, vit gleða
okkum. Billettir
Mánadagur og Gudmundur hevur frí frá skúlanum, vit vita ikki heilt hvi
Gudmundur skal í føðingardag hjá Vicent, ein skúlavinur
Her eru vit á veg, Vicent býr beint við skúlan
Vicent í reyða jakkanum, Pablo til høgru
Vicent, Gudmundur og mamma Vicent Christina
So eru vit eftir Gudmundur og Isak, teir skulu báðir at svimja
Uff Gudmundur kaldur
Isak er komin
Gudmundur troystar sær so illa, vanliga er tað ikki so kalt
Gudmundur fingið nýggjan gittara :o)
Laila og Helle eru farnar ein spaseritúr niðan á fjalli millum Albir og
Benidorm
Helle og Laila
Her er næstan sum á Økrum, her skal man ansa væl eftir stabbasteinum, tá man
er við bili hehe get it ? :o)
Í Albir fingu tey sær okkurt drekkandi
Týsdag er Frugt og Grønt marknaður, vit keypa okkurt heim við
Veit ikki hvat hattar gula er, men líkist appelsinum við skali, eitt sindur
súrt og verður
nokk ikki keypt aftur, Kirseber og Jarðber smakka mega mega væl, so frísk :o)
Næstu myndirnar


text:
Gjáranáttina helt løgreglan fram við ferðsluátakinum, ið tey hava gjørt alt vikuskiftið. Hesuferð var løgreglan í Suðuroy og vóru umleið 50 bilar kannaðir.
Eins og leygarnáttina vísti tað seg, at flestu bilførararnir koyrdu hampiliga. Ein bleiv steðgaður fyri at koyra umleið 70 kilometrar um tíman í bygdum øki. Hesin fekk eina bót. Annars vóru onkur afturat, ið fingu átalu fyri onkur smærri viðurskifti.
Vikuskiftið hevur annars verið friðarligt báðar dagarnar. Lítið av fólki í býnum og tey sum vóru skikkaðu sær heilt væl.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Sparikassin hækkar rentuna16-08-2006
Føroya Sparikassi lagar nú rentuna á lánum við skiftandi rentu til hækkaða rentustigið, eftir at Tjóðbankin hevur hækkað leiðandi rentuna. Rentan á innláni uppá uppsøgn og flestu útlán hækka við 0,25 prosentum. Bústaðarlán hækka tó við 0,40 prosentum úr 4,05 upp í 4,45 prosent p.a. Realkredittlán verða ikki ávirkað av hesi rentubroyting
Jyllands-Posturin skrivar um Sparikassan10-08-2006
Hálvársúrslitið hjá Sparikassa-samtakinum vekir ans í Danmark. Les grein í Morgenavisen Jyllands-Posten
Sparikassin 147 mió. kr. í avlopi fyrra hálvár27-07-2006
Samtakið Føroya Sparikassi kann vísa á eitt framúrskarandi úrslit fyrra hálvár 2006 við stórum vøkstri í avlopi og renting av eginogn. Avlopið fyri skatt er 147 mió. kr. móti 71 mió. kr. sama tíðarskeið í fjør. Tað er met í søgu Sparikassans
Sparikassin 150 mió. kr. í ansvarligum kapitali20-07-2006
Føroyskir og útlendskir íleggjarar hava sett 150 mió. kr. av ansvarligum kapitali í Føroya Sparikassa. Ansvarligi kapitalurin er fingin til vega umvegis eina lánsbrævarøð, sum verður skrásett bæði á Københavns Fondsbørs og á VMF marknaðinum á ICEX
Bretland góðkennir útbygging av Ettrick-oljuleiðini14-07-2006
Myndugleikar í Bretlandi hava góðkent útbyggingarætlanina av Ettrick-oljuleiðini, sum Atlantic Petroleum er partur av í bretskum øki


text:
Ovast í vinstra horni hevur ímyndin hjá Dimmu tikið Google, Wikipedia hevur tikið birk og Blogger hevur lagt seg á Kringvarpið, sum sæst á kliptu myndin av telduskerminum í morgun. Klikk á myndina og síggj nærri
Ein dreymayvirskrift, sum í morgun bleiv veruleiki, um ein sovorðin er til í talgilda tykisheimi: Dimma tekur Google. Ímyndin hjá Dimmu, klassiski stavurin D, legði seg í morgun á fánablaðið hjá Google, mín bloggur fekk frámerkið hjá Wikipenda og Kringvarpið fekk appilsinlittu ímyndina hjá Blogger.
"Hetta er bara enn ein av mongu feilunum í Explorer," siga tøkningarnir. "Tak ein annan kaga niður ella stiga upp til níggjundu útgávu," siga teir.
Varð bangin fyri at hetta var ein nýggjur telduvirus. Fyri nøkrum árum síðani hoyrdist um ein virus, sum fekk telduna at senda brøv til tey, sum eftir bókstavaraðnum stóðu við síðuna av tí, tú ætlaði at senda til.


text:
Ferðaliðið í Reynsmúlalág (Mynd: Birgir Kruse)
Jón og Augusta í Tórsbyrgi 28 hava síðani 2001 skipað fyri gongutúri í Suðrstreymi. Gingið hevur verið skírishósdag, men í ár og í fjør hava hondbóltskappingar órógvað, so gingið hevur verið langafríggjadag í staðin. Í 2008 vóru Jón og Augusta í Bergen, og tá var eingin páskatúrur. Ársins páskatúrur er sostatt hin tíggjundi. Gongutúrurin endar í Tórsbyrgi, har Jón og Augusta bjóða súpan og breyð. Fleiri enn 70 fólk hava verið við øll hesi árini.
Skerpikjøt og heimabakað breyð til túrin, sum sæst á navnakortinum (Mynd: Birgir Kruse)
Dagurin byrjar við at finna hóskandi klæði og stilvar til skiftandi veðrið, hyggja í kortið og smyrja matpakka til langa túrin, ið varir allan dagin. Skerpikjøt og heimabakað breyð er altíð gott at hava við. Og so eitt blikk ella tvey av páskabryggi. Vit møtast øll á Velbastaðhálsi og ganga í Reynsmúlalág.
Jón og Augusta og tvær fittar gentur við talarastólin í Reynsmúlalág (Myndir: Birgir Kruse)
Jón og Augusta bjóða vælkomin og børnini vilja eisini royna talarastólin, tá vit eru komin í Reynsmúlalág. Ein felagsmynd verður tikin í brekkuni og Trygvi Sondum, 79, sum er ferðaleiðari, greiðir frá staðarnøvnum og sigur søgur úr økinum.
Trygvi Sondum, 79, er ferðaleiðari og sigur frá nøvnum og søgum á Kirkjubøreyni (Myndir: Birgir Kruse)
Trygvi greiðir frá fleiri enn 30 nøvnum úr økinum: Fríðafløta, Skøtheyggjar,Semingsstykkið Stóratjørn, Reyðaskriða, Tvørfelli, Reynsmúlalág, Jørtnagil, Heiðaseyður, Reynsmúli, Botnaskarð, Gimbrarnar, Keksisskarð, Álvaskarð, Viðaskarð, Kongavarðar, kyrringartippi, Kirkjubøreyn, Krossvatn, Skarðið, Kirkjubøhagi fyri Handan, Keldurnar, Porkerisvatn, Brekkan Stóra, Reynavatn, Risastova, Kassarnir, Leitið, Rókin Reyða, Malinsvarði, Lundurðin, Sálarbótará, Rókin, Altarshella, Prædikastólur, Argjaskot og Arjaboði. Nøvnini eru sett inn í teldutøka kortið, sum Jón frammanundan hevur sent øllum.
Teir leita og finna í mjørkanum á Kirkjubøreyni (Myndir: Birgir Kruse)
Í mjørkanum á Kirkjubøreyni kann vera ringt at finna, tí her er so løgið at ganga. Mest sum einki ýti at ganga eftir, bara smágrót sum í einum gandaðum Tommy Arge málningi.
Dreingirnir savna pelar í haganum so Jón kan tendra eitt bál (Myndir: Birgir Kruse)
Umframt træsprek, sum vit hava lagt í ryggsekkin, hava dreingirnir savnað leysar pelar, sum sløddust í haganum, so Jón kann kynda eitt bál við Porkerisvatn, har lagamanni er at vassa og hugna sær í grasinum millum steinarnar.
Tey hugna sær við Porkerisvatn á Kirkjubøreyni (Myndir Birgir Kruse og Petur Hansen)
Við Porkerisvatn steðga vit og eta matpakkan afturvið anganum av nýkyndum báli. Úr einum træspreki telgir Búi dreingjunum ein mudd og Trygvi sigur søguna um navnið á vatninum, sum eins og Svínoy og Purkhús, bendir á at grísahald hevur verið í Føroyum. Høgni hevur sett saman ein leskiligan grinda-burgara, við turrari grind, turrum fiski, spiki og epli. Eftir góðar og fjøltáttaðar bitar bjóðar Augusta ein kryddaðan ráka. Mestur ein forsmakkur uppá tað, ið nú er í væntu heima í Tórsbyrgi. Takk fyri góða ferð og góðar páskir!


text:
Aftur í ár verður roynt at gera størsta føroyska kórið nakrantíð. Fyrireikararnir siga at hósdagin 29. november kl 15:00 hittast føroyingar við útvarpstólið at syngja kendar føroyskar sangir, saman.
Á Facebook skrivar Jóhannus á Rógvu Joensen um at boða frá til Koda: Skriva kekkin til tín sjálvs, tá tú spælir tónleikin hjá tær alment, lær teg at nýta "Mit Koda"! Í sambandi við Spæl føroyskt dagin, 29. november, skipa Futt, Felagið Føroysk Tónaskøld og Tutl fyri skeiði í Kodafráboðan í Tutli á Káta Horni í Havn kl 17:00
So er bara at taka orðini til sín og syngja við klokkan 15. Hvørjir sangirnir verða er ikki upplýst enn, men Útvarpsskráin fyri hósdagin kl 15:03 sigur Syng fo og vertur er Fróði Løksagarð.
Á Facebook verður upplýst at P/F Poul Michelsen og Norðurlandahúsið stuðla tiltakinum. Omanfyri sæst okkara mest aktuelli sangfuglur, Hanus Gærdum Johansen, sum eg avmyndaði í Gallerí Focus í vár, og niðanfyri havi eg avmyndað Glen Campbell, syngja Sing, Sing, Sing, innan hann fekk alzheimer. Tað var í Hammersmith. So tað er at syngja meðan vit enn hava heilsuna - og Útvarpið!


text: Besta politiska amboð, fyri ikki at siga einasta, er retorikkur. Røðulist og tungusnild, ella orðaleikur, sum orðabókin sigur um røðu- og tungusnillingar, ið duga so væl at halda røðu, tí tey eru væl skorin fyri tungubandið. Meðan orðabókaorðini eru rík, kann tað øvugta koma fyri hjá monnum og kvinnum á tingi, eins og á nýggja almenninginum Facebook. Gamaní. Í forvitnisligum greinum í Sosialinum varð júst hetta viðgjørt á eini heilari opnu við fimm greinum mikudagin. Ein av sigandi yvirskriftunum er Vandamikil retorikkur. Greinarnar byggja á tað sannkenning, at fyri jól segði skrivarin í ungdómsfelagnum hjá Fólkaflokkinum nøkur óbúgvin orð um eitt land í Afrika á Facebook. Tað kunnu vit saktans liva við. Ungdómurin er av natúrligum ávum óbúgvin og Facebook er ikki eitt fólksins parlament. Har kann ein og hvør skrivað, sum honum ella henni lystir. Tí Facebook er einki annað enn ein opin heilabløðing. Løgtingsins skipaða tign og veljarans afturvendandi dómur hevur onga ávirkan á hin unga, sum í sinnismuni skrivar ókvæmisorð á Facebook, kanska við kenning. Í næstu løtu kann hann sjálvur strika orðini. Og kenni eg meg illa viðfarnan av sama skrivara, kann eg klaga beint til Facebook og fáa hann settan á dyr, so hann ikki larmar meir á hesum stað. Verri er, tá elsti Javnaðarmaður á tingi mælir til bókabrenning í november. Av tingsins røðarapalli. Hvørki tingformaður ella aðrir formenn, tíansheldur journalistar, hava tikið sær tykni av hesi lítið bókligu vegleiðing av landsins mætasta palli, haðan alt er til skjals, beinleiðis og á goymslu. Harvið tó ikki sagt, at hin skilagóði Rólant á Sosialinum ikki skuldi havt skrivað hesa opnuna um umgdóm við politiskum ambisjónum á Facebook. Als ikki. Men í heildini kann tað geva eina afturhorvandi hugmynd av Nelson á redini, tá hann setti kikaran fyri blinda eygað. Ikki blinda eygað hjá Rólanti, men blinda eygað hjá tingskipanini og serliga Javnaðarflokkinum. Tí hvør skal læra politiskan umgdóm retorikk, tá tey, sum ganga undan og hava sitið longst í tingsins valdandi hita, hvørki brýggja seg um at halda seg til veruleikan ella at orða seg siðiliga, og eingin reyð lampa fer at lýsa? Tá kann retorikkur verða líkamikið. Gev mær tá heldur ein rossahandil í durinum!


text:
Várið
er komið til Keypmannahavnar! Enn er ov kalt at ganga í shorts og toppi, men vetrarjakkin er goymdur burtur til eg fari til Føroyar í summar (tí í Føroyum brúkar man (eg) vetrarjakka árið runt). Eg keypti mær jakkan
omanfyri í Zara
í Lissabon, og eg havi brúkt hann nógv síðani. Lekkur ljósur litur, ið hóskar til góða veðrið vit hava havt seinastu tíðina
Nýggjastu tíðindi eru, at skjótt fer at bera til at keypa sminku-merkið Nars
í Sephora
í Keypmannahavn. Eg havi hoyrt nógv gott um merkið, men havi aldrin sjálv roynt tað. Serliga ætli eg at hyggja at Multiple Stick í litinum Orgasm
, ið bæði kann brúkast sum kinnareytt og varrastift.
Trýst her
fyri at síggja hvar teir ymisku lutirnir og pløggini eru frá


text:
Sunnukvøldið 15. mai kl. 19 hava Havnar Ungdómshornorkestur og Nes Sóknar Musikkfelag konsert í fimleikahøllini í Glyvra Skúla.
Konsertin er liður í fyrireikingunum hjá Nes Sóknar Musikkfelag til árligu Musikkstevnuna, sum hesaferð verður í Norðurlandahúsinum 19.-21. mai. Tað er GHM, sum fyriskipar Musikkstevnuni í ár, og næsta ár er Nes Sóknar Musikkfelag, sum fyllir 50 ár í 2012, vertur fyri stevnuni.
Nes Sóknar Musikkfelag hevur mangan spælt konsertir saman við øðrum orkestrum, og hesaferð verður tað Havnar Ungdómshornorkestur, sum eisini luttekur. Tað er Kenneth Jones, ið stjórnar báðum orkestrunum.
Nógv forvitnisligt er á skránni. M.a. hevur Havnar Ungdómshornorkestur eina trompetkvartett og eina trombonkvartett, meðan Nes Sóknar Musikkfelag spælir lívlig løg sum The Acrobat hjá J.A. Greenwood og heitislagið í sjónvarpsrøðini og filminum The Flintstones.


text:
Fyri fjórðu ferð varð í morgun skipað fyri útigudstænastu í Gundadali á hvítusunnu.
Aftur hesa ferð var uppmøtingin sera góð, og tað stóra vestara skýlið var fult í fólki.
Týðiligt er, at hetta er eitt familjutiltak, har ung sum gomul fara av húsi. Barnavognar, eldri og yngri hvørt um annað gera útigudstænastuna til eina serliga hugnaliga hending, har orðini frá prestunum eisini bóru boð um, at her var okkurt til øll ættarlið.
Tað eru prestarnir í Suðurstreymoy, sum skipa fyri tiltakinum. Havnar Hornorkestur og GHM eru við til at gera løtuna hátíðarliga við sínum undirspæli.
Gudstænastan varð skipað sum ein vanlig gudstænasta við upplestri, bøn, signing og prædiku. Ann Dahl Hansen prædikaði, meðan hinir prestarnir býttu restina av gudstænastuni millum sín.
Siðurin at halda útigudstænastu annan hvítusunnu byrjaði í Fuglafirði, og har verður siðurin eisini hildin við líka. Útigudstænastan í Fuglafirði verður hildin í lundini undir kirkjuni. Marjun Bæk heldur ta gudstænastuna í ár.
Hvítusunna verður roknað sum tann triðja stóra høgtíðin hjá kirkjuni. Á hvítusunnu halda kristin um allan heimin, at heilagi andin kom til lærusveinarnar og gjørdi teir førar fyri at breiða kristna boðskapin á øllum heimins málum.
Eftir gudstænastuna í Gundadali varð alt kirkjufólkið bjóðað til kaffi í Badmintonhøllini.


text:
Nes kommuna hevur fingið nýggja heimasíðu. Síðan er einføld og snøgg, og lætt er at finna runt á henni og fáa teir upplýsingar, ein hevur tørv á.
Fyrrverandi síðan hjá Nes kommunu var nú vorðin gomul og ótíðarhóskandi. Sostatt var tørvur á at fáa nýggja síðu.
Á heimasíðuni eru allir upplýsingar, ið borgarar í kommununi og onnur hava tørv á. Bæði kommunalir, vinnuligir og mentanarligir upplýsingar, umframt tað, ið bjóðast børnum og ungum, tað, sum bjóðast eldri, upplýsingar um grundstykki, tíðindi, myndasavn og nógv, nógv annað.
Lætt er at finna runt á heimasíðuni, og síðan er útgjørd við góðari leitiskipan. Til ber eisini beinleiðis á heimasíðuni at fylla út umsóknir av ymiskum slag og senda til kommununa.
Síðan er responsive, sum merkir, at hon riggar eisini til snildfonir og teldlar. Í dag koma umleið 50% av øllum heimasíðuvitjanum frá snildtelefon ella teldli.
Tað er KREA, sum hevur ment og gjørt nýggju heimasíðuna hjá Nes kommunu.